Sekatan pergerakan penuh fasa satu bermula tengah malam ini

KUALA LUMPUR, 19 Syawal 1442H, Isnin – Pelaksanaan sekatan pergerakan penuh atau ‘total lockdown’ fasa pertama di seluruh negara yang berkuat kuasa selama 14 hari akan bermula tengah malam ini.

Tempoh dua minggu berkenaan merupakan tempoh yang amat penting bagi negara untuk melandaikan lekuk COVID-19 yang sebelum ini pernah merekodkan sebanyak 9,020 kes baharu harian, tertinggi sejak pandemik berkenaan melanda negara awal tahun lalu.

Untuk itu, masyarakat diseru untuk terus mematuhi prosedur operasi standard (SOP) yang ditetapkan dan kekal di kediaman masing-masing dan hanya keluar untuk urusan penting.

Sepanjang tempoh berkenaan, semua sektor tidak dibenarkan untuk beroperasi kecuali sektor ekonomi dan perkhidmatan perlu yang disenaraikan oleh Majlis Keselamatan Negara (MKN) dan telah diumumkan Menteri Kanan (Kluster Keselamatan) Datuk Seri Ismail Sabri Yaakob, semalam.

Selain mengekalkan larangan merentas negeri dan daerah yang dikuatkuasakan sebelum ini, ‘total lockdown’ kali ini juga turut menangguhkan kebenaran merentas negeri dan daerah bagi pasangan jarak jauh (PJJ), kecuali bagi kes membabitkan kes kecemasan seperti kematian serta ahli keluarga sakit, nazak dan sebagainya yang dibenarkan dengan kebenaran Polis Diraja Malaysia (PDRM).

Dalam tempoh berkenaan, surat kebenaran perjalanan untuk bekerja yang dikeluarkan Kementerian Perdagangan Antarabangsa dan Industri (MITI) sebelum ini juga terbatal dan surat kebenaran baharu perlu dimohon kepada kementerian yang berkaitan.

Masyarakat juga tidak perlu bimbang kerana restoran; gerai dan outlet makanan; dobi (termasuk layan diri); kedai penjagaan haiwan dan makanan haiwan; kedai cermin mata dan barang optik; kedai hardware (barangan logam); bengkel kenderaan, penyelenggaraan dan alat ganti; e-dagang (semua kategori produk) serta pemborongan dan pengedaran (semua kategori produk perkhidmatan perlu sahaja) dibenarkan beroperasi.

Kompleks beli-belah juga ditutup sepanjang tempoh berkenaan kecuali premis pasar raya, pasar raya besar, kedai serbaneka, kedai farmasi dan kedai runcit yang mempunyai bahagian makanan dan minuman serta keperluan asas sahaja.

Sepanjang tempoh berkenaan juga kapasiti kenderaan persendirian dihadkan kepada dua wakil isi rumah sahaja termasuk pemandu bagi tujuan mendapatkan bekalan makanan dan keperluan asas dalam jarak 10 kilometer daripada kediaman manakala bagi tujuan kesihatan dan perubatan pula, kaspasiti maksimum yang dibenarkan hanya tiga orang termasuk pesakit.

Selain itu, taman asuhan kanak-kanak (Taska), taman didikan kanak-kanak (Tadika) dan taman bimbingan kanak-kanak (Tabika) swasta di sekolah swasta, antarabangsa dan ekspatriat serta pusat perkembangan minda bagi kanak-kanak berusia 4 hingga 6 tahun dibenarkan beroperasi untuk petugas barisan hadapan serta ibu bapa yang kedua-duanya bekerja.

Kerajaan juga akan melaksanakan ‘lockdown’ fasa kedua yang akan membenarkan pembukaan semula beberapa sektor ekonomi yang tidak melibatkan perhimpunan yang besar serta boleh mematuhi penjarakan fizikal, sekiranya fasa pertama berjaya mengurangkan kes harian COVID-19.

Fasa kedua berkenaan akan dilaksanakan untuk tempoh empat minggu selepas fasa pertama berakhir dan fasa ketiga ialah melaksanakan Perintah Kawalan Pergerakan (PKP) yang dikuatkuasakan sebelum ini.

Sementara itu, Ketua Polis Negara Datuk Seri Acryl Sani Abdullah Sani dalam sidang media khas hari ini berkata PDRM akan mengadakan 800 sekatan jalan raya (SJR) di seluruh negara berbanding 600 sebelum ini.

Katanya individu yang mempunyai urusan mendapatkan vaksin tidak memerlukan kebenaran polis sebaliknya hanya menunjukkan maklumat janji temu dalam aplikasi MySejahtera.

Jumlah kes baharu COVID-19 di negara mencatatkan penurunan ketara dua hari berturut iaitu dengan 6,824 kes hari ini dan 6,999 kes semalam. – Bernama


Sidang khas Parlimen mulai esok

KUALA LUMPUR, 8 Ramadan 1443H, Ahad – Mesyuarat Khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 akan diadakan esok.

Sidang khas itu merangkumi Mesyuarat Khas Dewan Rakyat pada Isnin (11 April) dan Mesyuarat Khas Dewan Negara pada Selasa (12 April).

Pembentangan dan perbahasan itu melibatkan penggubalan punca kuasa di bawah Perkara 10 Perlembagaan Persekutuan bagi memberi kuasa untuk penggubalan akta baharu berkaitan larangan Ahli Dewan Rakyat bertukar parti.

Bagaimanapun, Rang Undang-Undang Perlembagaan (Pindaan) berhubung Anti Lompat Parti yang dijadual dibentang, dibahas dan diluluskan pada mesyuarat khas kali ini, ditangguh ke satu lagi sidang khas Parlimen yang akan ditentukan kelak.

Penangguhan itu dipersetujui pada mesyuarat Jawatankuasa Pemandu Transformasi dan Kestabilan Politik Khamis lepas, yang diwakili Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dan Pengerusi jawatankuasa itu Datuk Seri Saifuddin Nasution Ismail.

Turut hadir beberapa wakil kerajaan dan blok pembangkang antaranya Menteri Komunikasi dan Multimedia Tan Sri Annuar Musa, Ahli Parlimen Alor Gajah Datuk Seri Mohd Redzuan Md Yusof, Setiausaha Agung DAP yang juga Ahli Parlimen Seremban Anthony Loke Siew Fook dan Ahli Parlimen Puchong Gobind Singh Deo.

Pembentangan dan perbahasan Rang Undang-Undang Anti Lompat Parti itu ditangguh buat kali kedua selepas dijadual untuk dibentang bagi bacaan kali pertama pada 24 Mac. Penangguhan kali pertama itu dibuat untuk membolehkan pandangan serta input semua pihak terlibat diperoleh dan semua sesi libat urus selesai.

Wan Junaidi sebelum ini dilaporkan berkata beberapa cadangan pindaan Perlembagaan akan dibentang semasa persidangan Dewan Rakyat Mac lepas termasuk rang undang-undang berkaitan Anti Lompat Parti dan mengehadkan tempoh jawatan perdana menteri kepada dua penggal.

Ia selaras saranan Perdana Menteri Datuk Seri Ismail Sabri Yaakob yang mahu rang undang-undang itu disegerakan selepas kerajaan memeterai Memorandum Persefahaman (MoU) Transformasi dan Kestabilan Politik bersama Pakatan Harapan pada 13 September 2021.

Pada 2 April, Wan Junaidi mendedahkan seramai 39 Ahli Parlimen di negara ini melompat parti sejak 2018 dan tindakan itu membawa kepada ketidakstabilan politik selain negara turut menyaksikan pertukaran tiga perdana menteri dalam satu penggal Parlimen.

Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-Peraturan Majlis Mesyuarat Dewan Rakyat Peraturan 11 (3), urusan-urusan mesyuarat itu hendaklah ditetapkan oleh Perdana Menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.

Mesyuarat Khas Parlimen itu juga berbeza dengan mesyuarat penggal biasa antaranya tiada urusan-urusan kerajaan lain dan sesi soal jawab lisan.

Sidang khas kali ini adalah yang ketiga dalam tempoh setahun selepas mesyuarat khas berkaitan Proklamasi Darurat serta Ordinan-ordinan Darurat diadakan pada 26 Julai 2021 dan sidang khas isu banjir pada 20 Januari.

Selain itu, sidang khas Parlimen sebelum ini yang pernah diadakan antaranya berkenaan isu Gaza pada 12 Januari 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Januari 2016.

Dalam pada itu, Mesyuarat Kedua Penggal Kelima Parlimen ke-14 dijadual bermula pada 18 Julai hingga 4 Ogos manakala Mesyuarat Ketiga dijadual selama 31 hari bermula 26 Oktober hingga 15 Disember ini. – Bernama


56 kes kematian baharu akibat COVID-19

BANGI, 1 Ramadan 1443H, Ahad – Sebanyak 56 kes kematian baharu akibat jangkitan COVID-19 direkodkan setakat tengah malam tadi.

Kementerian Kesihatan (KKM) melaporkan, daripada jumlah itu, 11 kes adalah kematian di luar hospital atau brought-in-dead (BID).

Angka korban terbaharu menjadikan jumlah keseluruhan kematian disebabkan pandemik itu kini 35,069 orang, daripada 4.2 juta kes positif COVID-19 yang dikesan di negara ini.

Selain itu, sejumlah 201,232 kes aktif COVID-19 direkodkan di seluruh negara.

Daripada jumlah itu, seramai 196,491 individu kuarantin di rumah manakala 555 ditempatkan di Pusat Kuarantin dan Rawatan COVID-19 (PKRC) dan 3,925 dimasukkan ke hospital.

Data tersebut juga menunjukkan sejumlah 261 pesakit ditempatkan di unit rawatan rapi (ICU).

Kes ICU membabitkan 108 pesakit memerlukan bantuan pernafasan dan 153 lagi memerlukan mesin ventilator.


Siasatan kes penunggang lawan arus sedang dilengkapkan

BANGI, 6 Zulhijjah 1444H, Ahad – Kertas siasatan membabitkan kes penunggang motosikal yang melawan arus sehingga menyebabkan kematian seorang lelaki di Kilometer 22.2 Lebuhraya Sungai Besi Ulu Kelang (SUKE) berhampiran Ulu Kelang sudah dirujuk ke pejabat Timbalan Pendakwa Raya (TPR), Rabu lalu.

Ketua Polis Daerah Ampang Jaya, Asisten Komisioner Mohd Azam Ismail berkata, pihaknya perlu melakukan siasatan lanjut sebelum kertas siasatan dihantar semula ke TPR dalam tempoh terdekat.

“Suspek sudah dirakam percakapannya pada 16 Jun lalu dan kita sudah rujuk kertas siasatan itu ke TPR pada Rabu lalu.

“Beberapa tindakan siasatan lanjut akan dilakukan sebelum dirujuk semula ke TPR dalam tempoh terdekat,” katanya dalam kenyataan, hari ini.

Pada 14 Jun lalu, seorang lelaki warga emas maut selepas tercampak dari motosikal berkuasa tinggi yang ditunggangnya dipercayai cuba mengelak sebuah motosikal yang secara tiba-tiba muncul di hadapannya secara melawan arus.

Mangsa kemudian melanggar penghadang sebelah bahu kiri jalan sebelum tercampak dan terjatuh ke bawah jambatan dari ketinggian kira-kira 30 meter sebelum disahkan meninggal dunia.


Pelitup muka: Perisai penting hadapi COVID-19

KUALA LUMPUR, 4 Zulhijjah 1441H, Sabtu – Percaya atau tidak, kini pelitup separuh muka, yang biasanya hanya dipakai sewaktu musim jerebu di negara ini, kini sudah dikategorikan sebagai ‘perisai’ paling penting dalam menghadapi musuh tidak kelihatan COVID-19, selain daripada memastikan penjarakan sosial.

Pemakaiannya dikatakan sebagai kaedah pencegahan penting mengelakkan penyebaran 60 peratus penyakit saluran pernafasan yang tersebar melalui virus, termasuk COVID-19.

Selaras dengan itu, mulai 1 Ogos ini, pelitup separuh muka wajib dipakai di dalam pengangkutan awam dan di kawasan sesak atau tumpuan umum, dengan orang ramai boleh didenda RM1,000 di bawah Akta 342 (Akta Pencegahan dan Pengawalan Penyakit Berjangkit 1988), sekiranya gagal mematuhi peraturan terbaharu itu.

Ini kerana walaupun Malaysia diiktiraf sebagai antara negara yang berjaya dalam menangani pandemik itu, namun nampaknya rakyat bersikap sambil lewa dalam pematuhan prosedur operasi standard (SOP) yang ditetapkan kerajaan, bagi membendung penularan wabak itu.

Peraturan baharu itu menimbulkan reaksi pelbagai pihak, pakar kesihatan dan orang awam yang bersetuju dengan langkah itu, menyifatkannya sebagai amat tepat bagi memastikan disiplin dan pematuhan orang ramai, sekali gus mengurangkan risiko jangkitan.

Menyedari keputusan kerajaan itu adalah untuk kebaikan bersama, seorang pekerja swasta Zaiton Mohamad, 35, berkata beliau sendiri berasa lebih yakin untuk berada di tempat awam apabila melihat ramai yang turut mengenakan pelitup separuh muka.

Pengarah Pusat Penyelidikan dan Pendidikan Penyakit Berjangkit Tropika (TIDREC) Universiti Malaya (UM) Prof Dr Sazaly Abu Bakar berkata pemakaian pelitup separuh muka seharusnya sudah lama diwajibkan di kawasan sesak dan padat.

“Bila pakai pelitup separuh muka ini, secara tidak langsung kita menghalang tangan daripada menyentuh kawasan pada anggota badan, yang boleh menyebabkan kemasukan virus ke dalam badan kita,” katanya.

Sementara itu, Persatuan Farmasi Malaysia menasihatkan orang ramai untuk berhati-hati dalam membeli pelitup muka fabrik atau tiga lapis, yang banyak dijual dalam talian.

“Pada saya masyarakat kena tahulah, jangan main pakai saja tapi benda itu tidak mendatangkan kesan perlindungan, atau pencegahan.

“Kalau beli dalam talian siapa nak bertanggungjawab jika terjadi apa-apa. Bagaimana mahu tahu sumber pelitup muka itu dari mana pembuatannya. Sebab kita mahukan yang pertama berkualiti yang kedua, selamat digunakan dan ketiga ia berfungsi,” kata Pengerusinya, Amrahi Buang.

Pada masa sama, di sebalik sambutan positif pelbagai pihak atas peraturan baharu itu, timbul juga keluhan mengenai harga pelitup separuh muka yang dikatakan agak mahal, ekoran terdapat peniaga yang menaikkan harga sesuka hati selain penjualan tiruan.

Malahan, Kementerian Perdagangan Dalam Negeri dan Hal Ehwal Pengguna (KPDNHEP), melalui pemeriksaan ke atas 43,402 premis di seluruh negara mulai 29 Jan sehingga hari ini, telah mengeluarkan sebanyak RM392,400 kompaun atas pelbagai kesalahan seperti menjual pelitup separuh muka melebihi harga maksimum.

Pengarah Penguatkuasa KPDNHEP Datuk Iskandar Halim Sulaiman berkata turut dikesan banyak kes penjualan pelitup muka tiruan, dengan modus operandinya membeli pelitup separuh muka tanpa jenama daripada China dan membuat pembungkusan semula.

Bagaimanapun, KPDNHEP dilihat mengambil langkah bijak dengan membuat keputusan mengurangkan harga siling pelitup separuh muka kepada RM1.20 seunit daripada RM1.50, dan harga borong bahan itu yang ketika ini RM1.45 seunit juga akan diturunkan kepada RM1.15 bermula 15 Ogos, seperti diumumkan Menterinya Datuk Seri Alexander Nanta Linggi baru-baru ini.

Kerajaan juga akan terus mengkaji keperluan untuk menurunkan harga pelitup separuh muka dan memastikan bekalan mencukupi, katanya. – Bernama


Usaha selamatkan kanak-kanak terjatuh perigi diteruskan

CHEFCHAOUEN (Maghribi), 3 Rejab 1443H, Sabtu – Operasi penggerudian secara mendatar dilancarkan demi menyelamatkan seorang kanak-kanak lelaki berusia 5 tahun, yang terjatuh ke dalam perigi sedalam 32 meter di Maghribi, lapor Agensi Anadolu (AA).

Stesen televisyen tempatan Channel 2 menerusi laman Facebooknya berkata operasi menyelamat kanak-kanak bernama Rayan terus dijalankan, di bandar Shafshavan, utara negara itu.

Pasukan penyelamat telah bekerja selama kira-kira 76 jam, dan operasi penggerudian mendatar dimulakan dengan menggunakan paip konkrit demi menjamin keselamatan kanak-kanak itu, katanya.

Rayan telah terperangkap di dalam perigi kering itu sedalam 32 meter sejak tengah hari Selasa.

Rakaman dari kamera yang dibawa turun ke dalam perigi menunjukkan bahawa kanak-kanak itu masih hidup dan sedar.

Pasukan penyelamat turut menurunkan topeng oksigen.

Sebuah helikopter siap siaga membawa Rayan ke hospital terdekat. – Bernama


Jerebu: 13 kawasan catat IPU tidak sihat lebih 150

BANGI, 23 Rabiulawal 1445H, Isnin – 13 kawasan termasuk di Putrajaya, Melaka, Negeri Sembilan dan Johor merekodkan bacaan Indeks Pencemaran Udara (IPU) tidak sihat dengan rata-rata melebihi 150 pagi tadi.

Berdasarkan kemas kini laman web Sistem Pengurusan Indeks Pencemaran Udara Malaysia (APIMS) setakat jam 12 tengah hari ini kawasan tersebut adalah Cheras (155); Putrajaya (152); Banting (153); Seremban, Negeri Sembilan (152), Port Dickson (155), Bukit Rambai, Melaka (163), Alor Gajah (155), Bandaraya Melaka (155), Segamat (156), Batu Pahat (163), Larkin (156) dan Tangkak (155).

Bacaan IPU antara 0 hingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas (berbahaya).

APIMS turut menunjukkan, kualiti udara di 43 stesen lain adalah sederhana dan hanya empat kawasan iaitu Langkawi, Kimanis, Keningau di Sabah dan Sibu yang berkualiti udara baik.

Data IPU itu dikeluarkan setiap jam, berdasarkan 68 stesen pengawasan kualiti udara di seluruh negara.

Sementara itu, Pusat Meteorologi Khas Asean (ASMC) meramalkan akan berlaku peningkatan taburan hujan di wilayah berhampiran garisan Khatulistiwa, sementara cuaca kering dijangka berterusan di selatan dan tengah Sumatera, dan selatan Kalimantan untuk beberapa hari akan datang.

“Titik panas yang tinggi dan jerebu asap sederhana hingga tebal berkemungkinan berterusan di kawasan yang terdedah kepada kebakaran di kawasan ini.

“Risiko jerebu merentas sempadan kekal, dengan angin di selatan Asean diramalkan bertiup terutamanya dari tenggara ke selatan dan kadang-kadang dari barat daya,” katanya.


Saling memaafkan, berlapang dada

INGATKAH kita kisah Saidina Mistah bin Usasah, seorang sahabat Nabi yang miskin dan pernah menyertai Perang Badar. Disebabkan kesempitan hidup, Saidina Abu Bakar banyak membantu memberikan sumbangan dan pendanaan kepada Mistah dan keluarganya.

2. Namun, ketika berlakunya peristiwa al-Ifk (iaitu penyebaran fitnah ke atas Saidatina Aisyah), Mistah terleka dan melakukan kesilapan. Beliau dikatakan bercakap mengenai fitnah ke atas Aisyah sehingga Abu Bakar terasa dan Abu Bakar bertekad menghentikan sumbangan dan bantuan kepada Mistah dan keluarganya.

3. Lalu Allah turunkan ayat al-Quran membimbing jiwa dan nurani Abu Bakar, agar memaafkan Mistah dan tidak berhenti dari melakukan kebaikan. Firman Allah:
وَلْيَعْفُوا وَلْيَصْفَحُوا ۗ أَلَا تُحِبُّونَ أَن يَغْفِرَ اللَّهُ لَكُمْ ۗ
“Maafkan serta lupakanlah kesalahan mereka itu; tidakkah kamu suka supaya Allah mengampunkan dosa kamu? (Surah al-Nur: 22)

4. Perhatikan ayat ini. Sebaik sahaja Allah menyebutkan tentang sifat memaafkan kesalahan orang lain, Allah susuli pula dengan ganjaran pengampunan dosa dariNya. Seakan-akan memaafkan dosa orang lain boleh menyebabkan dosa kita diampunkan oleh Allah.

5. Ketika menghuraikan ayat ini, al-Imam al-Alusi menjelaskan maksudnya iaitu:
ألا تحبون – أيها المؤمنون أن يغفر الله لكم ذنوبكم ، بسبب عفوكم وصفحكم عمن أساء إليكم؟
“Tidakkah kamu suka wahai orang-orang yang beriman agar Allah mengampunkan dosa-dosa kamu disebabkan kamu memaafkan dan berlapang dada dengan mereka yang telah menyakiti kamu? (Tafsir al-Alusi)

6. Kisah ini memberikan kita pengajaran bahawa, manusia melakukan kesilapan. Namun kesilapan mereka kepada kita tidak seharusnya menghentikan diri kita dari terus melakukan amal soleh dan kebaikan.

7. Melalui kisah ini juga Allah mengingatkan kepada kita bagaimana berlapang dada dan saling memaafkan sesama muslim adalah sikap yang disukai oleh Allah sehingga mampu menyebabkan Allah mengampunkan dosa kita.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


29 kampung Melayu di Pulau Pinang ‘dihapuskan’ sepanjang sejarah

Oleh Siti Hafidah Abd Ghaffar

BANGI, 21 Rabiulakhir 1443H, Jumaat – “Orang Melayu bukan menentang kemajuan, bukan juga menentang pembandaran, kerana hakikatnya orang Melayu Pulau Pinang sudahpun maju sebelum Francis Light datang.

“Tanjung Penaga sudahpun maju menjadi bandar sebelum Georgetown diwujudkan, jadi konsep bandar dan orang Melayu tidak asing.

“Tetapi persoalannya sejauh mana aras kemajuan di negara ini melihat kembali kepada status orang Melayu sebagai bangsa asal di negara ini, berkait rapat dengan aras kemajuan.”

Demikian kata Ketua Penyelidik IRIS, Nur Hanis Mohamad Noor dalam Dimensi di TV Pertiwi bertajuk Pulau Pinang bakal jadi Singapura ke-2? malam tadi.

Berdasarkan dapatan kajian, Hanis berkata, sekurang-kurangnya 29 buah kampung Melayu sudah dihapuskan sepanjang sejarah sehingga kini.

Katanya, modem yang sama seperti di Singapura pada tahun 1995, Parti Tindakan Rakyat (PAP) membina satu lembaga dinamakan Housing Development Board (HBD).

Menurutnya, polisi perumahan di Singapura tidak membenarkan mana-mana kaum mendominasi satu kawasan.

“Kampung Melayu diambil tanahnya oleh kerajaan di bawah HDB dan diberikan tender kepada pemaju-pemaju swasta. Kemudian apabila terbinanya flat atau kondominium, tidak dibenarkan satu kaum apatah lagi orang Melayu untuk mendominasi satu kawasan.

“Jadi orang Melayu tiada satu komuniti yang mengamalkan kemasyarakatan Melayu dan Islam.

“Dan di Pulau Pinang, kejadian yang sama juga, 29 buah kampung Melayu dihapuskan, diambil alih dan dimajukan tetapi tidak membela pemilikan tanah orang Melayu,” katanya.

Katanya lagi, kajian data pada tahun 2003 menunjukkan tanah wakaf Islam di Georgetown berukuran 398 ribu kaki persegi tetapi jika dibandingkan tanah gereja keluasannya dua juta kaki persegi.

“Jadi di manakah hak pemilikan atau status pegangan orang Melayu di Pulau Pinang, Singapura bahkan bandaraya-bandaraya lain di Malaysia ini disama ertikan dengan aras kemajuan negara kita,” soalnya.


PN menang besar di Kedah, peroleh 33 daripada 36 kerusi

KUALA LUMPUR, 26 Muharram 1445H, Ahad – Perikatan Nasional (PN) dapat membentuk kerajaan negeri Kedah selepas memperolehi majoriti mudah dalam Pilihan Raya Negeri (PRN) yang berlangsung hari ini.

Pengerusi Suruhanjaya Pilihan Raya (SPR), Tan Sri Abdul Ghani Salleh memaklumkan, PN telah memenangi 33 daripada 36 kerusi Dewan Undangan Negeri (DUN) yang dipertandingkan di Kedah.

“Dengan ini (PN) berjaya memperolehi suatu majoriti melebihi 50 peratus daripada jumlah kerusi yang dipertandingkan (di Kedah),” katanya dalam sidang media di Ibu Pejabat SPR, di sini hari ini.

Menteri Besar, Datuk Seri Muhammad Sanusi Md Nor yang merupakan Pengerusi PN Kedah mempertahankan kerusi DUN Jeneri yang disandangnya, dengan memperolehi majoriti 16,050 undi.

Muhammad Sanusi sebelum ini dilaporkan berkata kerajaan negeri akan mengumumkan Ahad sebagai cuti peristiwa sekiranya PN menang dalam PRN. – Bernama


Keselamatan siber kekal sebagai isu diberi perhatian utama

KUALA LUMPUR, 25 Syaaban 1443H, Isnin – Keselamatan siber kekal sebagai antara isu yang menjadi perhatian utama Malaysia susulan peningkatan mendadak kes yang dilaporkan di negara ini.

Menteri Dalam Negeri Datuk Seri Hamzah Zainudin berkata, jumlah kes yang direkodkan berkaitan buli siber, pemalsuan, pencerobohan, memancing data dan penipuan e-mel meningkat hampir sekali ganda.

Beliau berkata pada 2019, kira-kira 13,000 kes jenayah siber dilaporkan dengan jumlah kerugian sebanyak RM539 juta dan bilangan itu telah meningkat kepada 17,000 kes dalam tahun 2020.

Tahun lepas, bilangan kes meningkat kepada lebih 20,000 dengan jumlah kerugian RM560 juta manakala setakat Februari 2022, bilangan kes yang dilaporkan ialah 3,273 dan kerugian yang terlibat berjumlah RM114 juta.

“Banyak ancaman semasa dan baru muncul membabitkan teknologi baharu yang tidak pernah didengar dalam tempoh sedekad lepas. Pada masa sama, landskap keselamatan negara ketika ini berubah lebih pantas berbanding sebelum ini.

“Oleh itu, mengikuti perubahan ini adalah antara cabaran terbesar pertahanan dan keselamatan negara di rantau kita,” katanya ketika berucap pada perasmian Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia 2022 di Pusat Konvensyen Kuala Lumpur, semalam.

Selain mempamerkan teknologi dan perkhidmatan terkini, Hamzah berkata, DSA adalah platform penting untuk menggalakkan pembinaan kapasiti dan mewujudkan perkongsian asing yang saling menguntungkan, selaras dengan objektif untuk mengukuhkan pertahanan dan keselamatan serantau.

Pameran DSA 2022 dan NATSEC Asia 2022 bermula dari 28 hingga 30 Mac akan diadakan di Pusat Perdagangan dan Pameran Antarabangsa Malaysia (MITEC) di sini.

Pameran itu hanya terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan, selain polis dan agensi penguatkuasaan. Acara tahun ini akan dihadiri lebih 1,000 peserta pempamer dari 60 negara.

Sementara itu, Menteri Kanan Pertahanan Datuk Seri Hishammuddin Tun Hussein dalam ucapannya berkata rantau ASEAN ketika ini berdepan pelbagai ancaman serius yang belum pernah terjadi dalam sejarah. – Bernama

Hishammuddin berkata, acara seperti DSA dan NATSEC memainkan peranan penting sebagai platform untuk menangani ancaman serius, kerana ia melibatkan penyertaan anggota tentera berpangkat tinggi, perniagaan dan organisasi dari rantau ini dan seluruh dunia – semuanya di bawah satu bumbung.

“Memandangkan negara-negara di seluruh dunia terus menumpukan usaha untuk pulih daripada kesan buruk akibat COVID-19, kita dalam perniagaan keselamatan mesti sentiasa berwaspada dalam menghadapi ancaman terhadap negara dan rantau kita.

“Ancaman tradisional dan bukan tradisional, dalam pelbagai corak dan bentuk, perlu ditangani dengan berkesan sebelum ia menjadi semakin parah sehingga menimbulkan bahaya serta membawa bencana kepada negara di seluruh dunia,” katanya. – Bernama


PRN Melaka: Keegoan UMNO memungkin PH kembali berkuasa

Oleh Zuhayati Yazid

BANGI, 19 Rabiulawal 1443H, Selasa – Keegoan dan ketamakan UMNO yang dipercayai akan bergerak secara solo dalam Pilihan Raya Negeri (PRN) Melaka hanya merugikan orang Melayu.

Bukan itu sahaja, tindakan untuk enggan menjalinkan kerjasama dengan Perikatan Nasional (PN) memberi peluang kepada Pakatan Harapan (PH) untuk menang selesa dan sekali gus kembali berkuasa.

Presiden Parti Barisan Jemaah Islamiah Se-Malaysia (BERJASA), Ustaz Haji Zamani Ibrahim mendakwa, sikap pentingkan diri ini akan menjadi punca rakyat hilang kepercayaan terhadap parti berteraskan Melayu itu.

“Ini semua berpunca daripada sikap negatif yang ada kepada UMNO, tidak mahu menggunakan pendekatan matang sebaliknya terlalu pentingkan diri sendiri.

“UMNO masih lagi merasakan dia adalah sebuah parti kuat dan mampu bergerak walaupun solo.

“Hakikatnya rakyat hari ini sudah muak dengan politik yang berpecah belah, rakyat mahu keamanan yang boleh bawa agenda bangsa dan agama,” katanya ketika dihubungi Ismaweb.net, hari ini.

Mengulas lanjut, Ustaz Zamani menegaskan, sepatutnya UMNO berlapang dada dan bertindak matang dalam mendepani keadaan getir di PRN Melaka.

“Apa salahnya jika UMNO kurangkan ego dan duduk berbincang dengan susun atur dengan harmoni.

“Sekiranya UMNO mahu monopoli PRN ini, ambillah 15 kerusi kepadanya manakala selebihnya agihkan kepada PAS dan Bersatu, dan berganding bahu dalam membawa agenda yang satu.

“Tapi sayangnya UMNO ini tamak, sikap egonya terlalu tinggi kerana rasakan dia adalah parti yang kuat lagi dan memberi alasan rakyat rindukan Barisan Nasional (BN).

“Hakikatnya rakyat bukan rindukan BN tapi rindukan kesatuan parti bersama yang boleh membawa agenda Melayu dan bangsa,” katanya lagi.

Dalam masa sama, BERJASA melihat belum terlambat untuk UMNO mengubah fikiran dan kembali bersama demi kepentingan masa depan orang Melayu.

“Jangan kerana keegoan kita hari ini memberi kesan kepada pewaris dan bangsa kita sendiri di hadapan hari,” katanya.


Idea gabungan GTA-PN perlu dibincang segera

BANGI, 24 Rabiulawal 1444H, Jumaat –  Pemuda BERJASA menyokong penuh idea gabungan Gerakan Tanah Air (GTA) dan Perikatan Nasional (PN) bagi menghadapi Pilihan Raya Umum Ke-15 (PRU15).

Justeru, Ketua Pemuda BERJASA, Fahmi Bazlan menyarankan kedua-dua gerakan berkenaan mengadakan perbincangan segera memandangkan masa semakin suntuk berikutan tarikh penamaan calon dan mengundi sudah pun diumumkan.

Beliau berkata, sekali pun perbincangan di peringkat pusat tidak dapat dilakukan, sekurang-kurangnya kesepakatan itu boleh digerakkan di peringkat Parlimen.

“Gerakan menyatukan undi Melayu Islam adalah sesuatu yang penting, kalau nak difatwakan hukum memang ada tuntutan di situ.

“Matlamat agama dan maslahah ummah jika diperkirakan dengan situasi getir politik negara, kerajaan perlu digantikan dengan diketengahkan individu yang lebih kompeten dan berwibawa untuk memimpin negara,” katanya dalam kenyataan, hari ini.

Fahmi berkata, memandangkan negara dan kerajaan yang terpilih bakal berdepan krisis ekonomi global, maka sudah tentu banyak polisi serta dasar yang akan diperkenalkan dengan cepat dan tuntas.

“Saya mengharapkan tiada lantikan menteri dengan kepentingan peribadi dan politik. Mesti pakar dan individu berpengalaman yang akan menerajui negara.

“Wakil-wakil rakyat boleh fokus kepada perbincangan dan perbahasan usul bagi mencari solusi kepada masalah rakyat.

“Jadi penyatuan undi adalah jalan terakhir untuk rakyat berjaya menghantar calon-calon berwibawa ke Parlimen,” katanya.

Sebelum ini, Pengerusi Penaja GTA, Tun Dr Mahathir Mohamad berkata, gerakan itu sedang menilai kemungkinan mempertimbangkan kerjasama dengan PN bagi menghadapi PRU15.

Dr Mahathir berkata, pihaknya bersedia bekerjasama dengan PN yang dipimpin Tan Sri Muhyiddin Yassin jika gabungan itu sependapat dengan GTA serta tidak terbabit dengan perkara yang bertentangan dengan dasar dan prinsipnya.

Berita berkaitan;


Bajet 2022: Pacu masa depan pendidikan negara lebih hebat

Oleh Zuhayati Yazid

BANGI, 23 Rabiulawal 1443H, Sabtu – Peruntukan sebanyak RM52.6 bilion dicadangkan kerajaan dalam Bajet 2022 bagi pendidikan diyakini mampu memacu masa depan bidang tersebut dengan lebih hebat.

Presiden Ikatan Guru-Guru Muslim Malaysia (i-Guru), Ustaz Mohd Azizee Hasan berkata, Bajet 2022 menyaksikan sektor pendidikan diperuntukkan tambahan RM2.2 bilion berbanding RM50.4 bilion bagi tahun 2021.

Katanya, ia dilihat dapat membina ekosistem pendidikan yang lebih kondusif, efektif dan selamat.

“Bajet lebih besar untuk bidang pendidikan. Ini bukan sahaja dapat melegakan ibu bapa dan guru, malah diyakini mampu membantu kita membina ekosistem pendidikan yang kondusif, efektif dan selamat.

“Ia selaras dengan hasrat untuk memacu pendidikan negara dengan lebih hebat pada masa depan,” katanya dalam kenyataan, hari ini.

Selain itu, beliau turut beranggapan Bajet 2022 bersifat prihatin dan mengutamakan pendidikan kelompok terjejas akibat pandemik COVID-19 khususnya mereka dalam kalangan keluarga B40.

Malah, tegasnya, bantuan awal persekolahan kepada RM150 daripada RM100, rancangan makanan tambahan serta pemberian tablet melalui inisiatif peranti siswa siswi untuk keluarga B40 merupakan tindakan wajar dan bersasar.

“Bajet ini juga diharap dapat merapatkan jurang pendidikan antara sekolah bandar dan luar bandar serta sekolah di pendalaman, khususnya di Sabah dan Sarawak melalui penyelenggaran serta naik taraf sekolah daif.

“Kami merakamkan penghargaan dan setinggi terima kasih kepada kerajaan kerana Sekolah Agama Rakyat (SAR), institusi pondok dan tahfiz turut tidak terkecuali dalam bajet disediakan. Mereka mendapat peruntukan besar RM140,000, bagi tujuan naik taraf bangunan dan penyelenggaraan,” katanya.

Dalam masa sama, Ustaz Mohd Azizee yakin peruntukan berkenaan akan membawa kecemerlangan kepada institusi pendidikan agama dalam memastikan mereka tidak ketinggalan dalam arus pendidikan perdana.

Selain itu, katanya lagi, inisiatif sekali bayar sebanyak RM100 untuk pembelian alat bantu mengajar kepada warga guru juga akan dapat membantu meningkatkan kecekapan pengajaran dan kemahiran digital pendidik.

“Pelanjutkan pelepasan cukai RM2,500 untuk pembelian komputer, telefon bimbit dan tablet sehingga Disember 2022 juga menunjukkan keprihatinan kerajaan terhadap tugas guru dalam usaha memperkasa kaedah pengajaran dan pembelajaran,” katanya.

Dalam pada itu, pihaknya juga menyambut baik langkah kerajaan untuk pemerkasaan Pendidikan, Latihan Teknikal dan Vokasional (TVET) yang bertepatan dalam usaha melahirkan tenaga mahir berkualiti, sekali gus mampu menyumbang kepada pembangunan negara untuk mendepani cabaran Revolusi Industri 4.0.

“Secara umum, belanjawan ini dapat memberi manfaat untuk membantu kelompok yang terjejas serta meningkatkan kualiti pengajaran guru selain merapatkan jurang pendidikan dan digital antara sekolah bandar dan luar bandar.

“Kami yakin belanjawan ini juga dapat memulihkan kualiti pendidikan negara yang terkesan akibat COVID-19,” katanya.


Amanah tangguh pemilihan parti ke tahun hadapan

SEREMBAN, 21 Safar 1444H, Sabtu – Parti Amanah Negara (Amanah) menangguhkan pemilihan parti yang sepatutnya perlu dibuat hujung tahun ini selama 18 bulan, kata Setiausaha Agungnya Datuk Dr Mohd Hatta Ramli.

Dr Mohd Hatta berkata penangguhan tersebut membolehkan pemilihan parti berkenaan dilaksanakan selewat-lewatnya April depan dan Jabatan Pendaftaran Pertubuhan (ROS) telah memberi kebenaran bagi penangguhan itu.

“Ia bagi memberi laluan parti membuat persediaan menumpukan usaha bagi menghadapi Pilihan Raya Umum ke-15 (PRU),” katanya kepada Bernama di luar Konvensyen Nasional Amanah 2022 di sini yang sedang berlangsung bermula semalam hingga esok.

Pemilihan Amanah pertama kali telah diadakan pada Konvensyen Nasional Amanah Nasional 2019 pada 6 hingga 8 Dis 2019 di Shah Alam, Selangor bagi memilih Jawatankuasa Nasional Amanah untuk sesi 2019-2022. – Bernama


Pemilihan parti peluang UMNO humban jauh parasit: Penganalisis

BANGI, 23 Syaaban 1442H, Isnin – Penganalisis politik, Shahbudin Embun berpandangan, pemilihan UMNO wajar diadakan sebelum berlangsungnya Pilihan Raya Umum ke-15 (PRU15).

“Di situ nanti semua parasit parti akan dihumbankan jauh oleh akar umbi,” katanya kepada Ismaweb.net, hari ini.

Beliau berkata, selepas daripada itu, UMNO perlu merangka strategi kerana sesuatu pemikiran di luar kotak dan lain daripada kebiasaan sangat diperlukan.

“Politik negara berubah dengan situasi terkini. Demi survival UMNO, rancanglah sesuatu yang menguntungkan parti tanpa meninggalkan prinsip perjuangan.

“Sekiranya langkah yang akan diambil luar daripada kebiasaan, harap akar umbi memahami. Kita sekarang berada dalam norma baru politik negara,” katanya.

Pun begitu, Shahbudin berkata, mengadakan persidangan untuk lebih 23,000 cawangan bukan sesuatu yang mudah di musim pandemik dan darurat ini.

“Presiden dan kepimpinan tertinggi tahu apa yang harus dilakukan. Diharap akar umbi memahami,” katanya lagi.

Sebelum ini, bekas Ketua Pemuda UMNO, Khairy Jamaluddin Abu Bakar mengulangi pendirian agar Majlis Kerja Tertinggi (MKT) UMNO segera mengadakan pemilihan parti dan tidak menunggu sehingga akhir tahun.

Beliau menggesa pemilihan parti diadakan segera bagi mengatasi ‘masalah dalaman’ sebelum PRU15.

Beliau berkata demikian selepas Perhimpuan Agung UMNO (PAU) 2020 minggu lalu memutuskan untuk ‘bergerak secara solo’ dan bertanding di bawah lambang Barisan Nasional (BN) dalam PRU15.

Ia bagaimanapun mahu hubungannya dengan PAS dalam Muafakat Nasional (MN) dikekalkan.

Pemilihan UMNO sepatutnya diadakan pada tahun lalu, bagaimanapun terpaksa ditangguhkan berikutan Perintah Kawalan Pergerakan (PKP) akibat pandemik COVID-19.


8 warga Filipina dipenjara guna kad pengenalan palsu, orang lain

KUALA LUMPUR, 10 Ramadan 1442H, Khamis – Lapan pengawal keselamatan warga Filipina dipenjarakan antara dua dan 18 bulan masing-masing oleh lima Mahkamah Majistret di sini hari ini, selepas mereka mengaku bersalah menggunakan kad pengenalan palsu dan kad pengenalan milik orang lain dua hari lepas.

Mereka ialah Romi Jakira, Rijan Esnael, Razmie Alim, Sababon Insalon, Ambitun Absarun, Buyong Akalol, Askun Nahilun dan Asmarun Kilong yang masing-masing berumur 23 hingga 58 tahun.

Pertuduhan terhadap lapan lelaki itu dikemukakan di lima mahkamah berasingan iaitu di hadapan Majistret S. Mageswary, Tawfiq Affandi Chin, Fardiana Haryanti Ahmad Razali, Wong Chai Sia dan Aina Azahra Arifin.

Ketika menjatuhkan hukuman, semua majistret turut memerintahkan setiap tertuduh menjalani hukuman penjara bermula dari tarikh tangkap pada 20 April lepas.

Bagi pertuduhan menggunakan kad pengenalan milik orang lain sebagai pengenalan diri, Rijan didakwa telah melakukan perbuatan itu di Stadium Merdeka, Jalan Stadium di sini pada 12.15 pagi, 21 April lepas.

Lelaki itu didakwa mengikut Peraturan 25(1)(o) Peraturan-Peraturan Pendaftaran Negara 1990 yang memperuntukkan hukuman penjara maksimum tiga tahun atau denda hingga RM20,000 atau kedua-duanya.

Bagi tujuh lagi tertuduh, mereka didakwa telah menggunakan kad pengenalan palsu sementara di Kompleks Kementerian Dalam Negeri Wilayah Persekutuan Kuala Lumpur dan Stadium Negara di sini antara 1.20 pagi dan 5 petang, 21 April lepas mengikut Peraturan 25(1)(e) Peraturan-Peraturan Pendaftaran Negara 1990 yang memperuntukkan hukuman sama.

Pendakwaan dikendalikan oleh Pegawai-pegawai Pendakwa daripada Jabatan Pendaftaran Negara (JPN) iaitu Mohd Zakuan Zakaria, Mohd Supian Abdullah dan Mohamad Riduawan Abdullah manakala kesemua tertuduh tidak diwakili peguam.

Sementara itu, Pengarah JPN Wilayah Persekutuan Kuala Lumpur Eris Jemadi Tajudin berkata, berdasarkan maklumat risikan, Bahagian Siasatan dan Penguatkuasaan jabatannya telah menjalankan Operasi Terancang Pemeriksaan Kad Pengenalan di Stadium Merdeka di sini pada Selasa lepas.

“Hasil pemeriksaan itu seramai lapan pengawal keselamatan yang sedang bertugas di pondok pengawal Stadium Merdeka telah ditahan dan mengaku mereka berasal dari Filipina,” katanya dalam kenyataan hari ini.

Siasatan juga mendapati mereka memperoleh kad pengenalan palsu daripada ejen di Sabah sebelum menyelinap masuk ke Semenanjung Malaysia untuk bekerja sebagai pengawal keselamatan. – Bernama


Mana menteri bertanggungjawab ke atas SUHAKAM?: Tun Hanif

BANGI, 13 Jamadilawal 1443H, Sabtu – Rakyat mesti mendesak kerajaan supaya mengubah Akta Suruhanjaya Hak Asasi Manusia Malaysia (SUHAKAM) sekiranya masih tidak selari dengan Perlembagaan Persekutuan.

Bekas Ketua Polis Negara, Tun Mohammed Hanif Omar berkata, Malaysia tidak boleh menerima sepenuhnya nilai-nilai hak asasi manusia yang diperjuangkan SUHAKAM kerana perkara itu hanya diamalkan di negara Barat, merangkumi lesbian, gay, biseksual dan transgender (LGBT), perkahwinan sejenis serta aktiviti tidak bermoral lain.

Justeru, beliau menggesa kerajaan menyiasat dan memperbetulkan semula SUHAKAM supaya pertubuhan itu bergerak di landasan yang sepatutnya.

“Kita mesti dengan lebih teliti dahulu melihat kembali Akta SUHAKAM. Apakah akta ini mengkehendaki Pesuruhjaya SUHAKAM menganjur European Human Rights atau pun apa bentuk human rights yang diperjuangkan suruhanjaya itu.

“Saya percaya, CENTHRA (Centre For Human Rights Research And Advocacy) boleh memberi pencerahan terhadap perkara itu,” katanya seperti dilapor portal Samudera.my.

Mohammed Hanif turut mempersoalkan di mana menteri yang sepatutnya bertanggungjawab ke atas SUHAKAM.

“Malah, penguat kuasa agama juga tidak boleh berdiam diri walaupun mereka tidak bersetuju dengan SUHAKAM,” katanya.

Bagaimanapun, katanya, kerajaan perlu segera meneliti semula undang-undang tubuh SUHAKAM selain perlu meneliti ketelusan setiap laporan tahunan yang melaporkan semua aktiviti suruhanjaya itu sepanjang tahun dan mengutarakan pandangan serta syor berkaitan pelbagai isu-isu hak asasi manusia di Malaysia.

Beliau berkata, pandangan serta syor itu haruslah didukung oleh semangat tanggungjawab kolektif semua menteri dan pemimpin.

“Oleh itu, kita perlu menolak usaha mana-mana pemimpin negara yang mahu menormalisasi aktiviti songsang LGBT di pentas mana pun.

“Kebebasan yang dijamin dan dimaksudkan dalam Perlembagaan Persekutuan Malaysia bukan bermaksud kebebasan mutlak seperti yang diperjuangkan SUHAKAM, sebaliknya ia mesti dipertanggungjawab di bawah had yang sewajarnya berlandaskan perundangan dan Islam,” katanya.


Sindiket lumpuh, polis rampas dadah bernilai RM2.6 juta

KUALA LUMPUR, 2 Muharram 1442H, Jumaat – Polis berjaya menumpaskan sindiket pengedaran dan pemprosesan dadah selepas menahan tujuh lelaki termasuk seorang warganegara Iran serta merampas pelbagai jenis dadah bernilai RM2.6 juta di sekitar Lembah Klang sejak minggu lalu.

Timbalan Pengarah Jabatan Siasatan Jenayah Narkotik (Risikan dan Operasi) Bukit Aman DCP Zainudin Ahmad berkata kesemua anggota sindiket berusia 33 hingga 56 tahun itu ditahan dalam tiga serbuan berasingan sejak 14 Ogos hingga 18 Ogos lalu.

Menurutnya, polis turut merampas 42.4 kilogram (kg) dadah seperti heroin, syabu, Methamphetamine, pil ekstasi dan Ermin 5 serta bahan kimia dan peralatan memproses dadah.

“Selain dadah, polis turut merampas empat buah kereta, seutas rantai leher, seutas jam tangan mewah dan wang tunai RM6,000 dengan nilai rampasan keseluruhan sebanyak RM128,500,” katanya pada sidang media, di sini, hari ini.

Beliau berkata dalam serbuan pertama, empat lelaki ditahan di sebuah rumah yang dijadikan sebagai makmal memproses dadah di Selayang Baru di sini diikuti dua lelaki termasuk warga Iran dalam serbuan kedua di kawasan sama dan seorang lagi lelaki di sekitar Lembah Klang.

Zainuddin berkata kesemua suspek itu didapati positif dadah dan kini direman untuk membantu siasatan mengikut Seksyen 39B Akta Dadah Berbahaya 1952.

Menurutnya, pihaknya akan terus mengesan saki baki anggota sindiket itu. – Bernama


Menteri kes wartawan dikasari pegawai pengiring kena mohon maaf

BANGI, 23 Safar 1445H, Sabtu – Ahli Parlimen Tasek Gelugor, Datuk Wan Saiful Wan Jan menggesa menteri yang terbabit dalam insiden pengamal media dikasari pegawai pengiring pada Selasa lalu memohon maaf.

Dalam satu kenyataan, Ketua Portfolio Komunikasi dan Digital Ahli Parlimen Perikatan Nasional (PN) itu berkata, kekasaran pegawai menteri terhadap wartawan wanita di Johor Bahru amat dikesali.

Katanya, ia boleh menyebabkan para wartawan merasa tergugat ketika menjalankan amanah tugasan mereka.

“Dalam melaksanakan tugas, mereka perlu merasa selamat dan selesa untuk mengumpul bahan berita dan maklumat di lapangan. Jika tidak, maka rakyat di Malaysia akan dinafikan hak untuk mendapatkan berita yang tepat.

“Para pemimpin negara dan pegawai-pegawai mereka mempunyai tanggungjawab yang lebih besar daripada rakyat biasa untuk memastikan wartawan boleh menjalankan tugas mereka,” katanya.

Pada masa sama, beliau menegaskan, rakyat berhak tahu menteri mana yang terbabit dalam insiden itu dan apa tindakan pihak tersebut untuk memperbetulkan situasi.

“Saya juga menasihatkan wartawan yang terbabit agar jangan takut untuk membuat laporan polis supaya tindakan sewajarnya dapat diambil oleh pihak berkuasa,” katanya.

Sebelum ini, Presiden Kelab Media Johor, Mohamad Fauzi Ishak mendakwa, dua wartawan wanita dikasari pegawai pengiring seorang menteri ketika membuat liputan program kempen Pilihan Raya Kecil (PRK) di Taman Anggerik dan Taman Dahlia, Johor Bahru, pada 5 September lalu.

Dakwanya, beberapa pegawai pengiring telah menghalang pengamal media ketika sidang menteri diadakan.

Antaranya, pengiring terbabit didakwa menyentuh tangan seorang wartawan wanita yang sedang merakam sidang media itu.

“Pegawai pengiring juga mencubit belakang pinggang seorang lagi wartawan wanita beberapa kali bertujuan untuk menghalangnya melaksanakan tugas semasa sidang media.

“Suara wartawan wanita menjerit ‘jangan sentuh saya’ turut terakam dalam rakaman sidang media berkenaan.

“Seorang jurugambar juga ditolak oleh pengawai pengiring semasa mengambil gambar sewaktu sidang media,” dakwanya.


Pengundian DUN Tioman ditangguhkan

KUANTAN, 24 Rabiulakhir 1444H, Sabtu – Pilihan raya bagi kerusi Dewan Undangan Negeri (DUN) Tioman ditangguhkan berikutan kematian calon Perikatan Nasional (PN), Md Yunus Ramli, hari ini.

Pegawai Pengurus Pilihan Raya Parlimen Rompin Datuk Ahmad Nasim Mohd Sidek, dalam satu kenyataan berkata, penangguhan itu hanya berkuat kuasa untuk kerusi DUN Tioman manakala pengundian bagi kawasan Parlimen Rompin akan berjalan seperti biasa.

“Dengan rasa sedih kami memaklumkan calon kerusi Dewan Undangan Negeri (DUN) N41 Tioman Md Yunus meninggal dunia pada 2.40 pagi pada 19 November (hari ini).

“Pengeluaran kertas undi bagi kerusi itu akan ditangguhkan dan hanya melibatkan kerusi DUN masing-masing manakala pengundian bagi kawasan Parlimen P091 Rompin akan berjalan seperti biasa. Maklumat lanjut akan dikemas kini secara berkala oleh Suruhanjaya Pilihan Raya (SPR),” katanya.

Kerusi Parlimen Rompin mempunyai tiga DUN iaitu, Muadzam Shah, Ibam dan Tioman.

Yunus yang merupakan Naib Pesuruhjaya PAS Rompin meninggal dunia ketika menerima rawatan di hospital Rompin. Beliau dipercayai meninggal dunia akibat serangan jantung.

Tioman sepatutnya menyaksikan pertandingan lima penjuru antara penyandang Datuk Seri Johari Husin (Barisan Nasional), Osman Bakar (Pejuang), Fadzli Mohd Ramly (Pakatan Harapan), calon bebas Sulaiman Bakar dan Yunus.


e-Denda diperluas di semua mahkamah rendah Semenanjung mulai 12 Mei

BANGI, 27 Ramadan 1443H, Jumaat – Inisiatif Modul Pembayaran Denda Dalam Talian (e-Denda) akan diperluaskan kesemua mahkamah rendah di Semenanjung Malaysia bermula 12 Mei depan.

Pejabat Ketua Pendaftar Mahkamah Persekutuan Malaysia memaklumkan, buat permulaan, e-Denda hanya dilaksanakan di Pahang, Kelantan dan Terengganu bermula 12 Mei depan.

“Kemudian kita akan perluaskan ke mahkamah rendah di Selangor, Perak, Putrajaya dan Dewan Bandar Raya Kuala Lumpur pada 13 Mei.

“Seterusnya bagi Negeri Sembilan, Melaka dan Johor pula akan bermula pada 25 Mei, manakala Pulau Pinang, Kedah dan Perlis pula bermula 26 Mei ini.

“Proses penyelesaian pembayaran denda boleh dilaksanakan dalam talian menggunakan Financial Process Exchange (FPX) melalui portal Sistem e-Kehakiman di https://ecourt.kehakiman.gov.my,” katanya dalam kenyataan, hari ini.

Menerusi modul yang diperkenalkan ini tiada lagi keperluan bagi orang awam untuk pergi ke kaunter pembayaran mahkamah, sekali gus diyakini boleh mempercepatkan proses pembayaran denda dan pembebasan tertuduh.

1 Disember lalu, e-Denda secara rintis bermula di mahkamah-mahkamah rendah di Kompleks Mahkamah Kuala Lumpur, Kompleks Mahkamah Shah Alam dan Mahkamah Selayang, Selangor.


PBB desak batal keputusan usir 1,300 keluarga Palestin

RAMALLAH, 7 Syawal 1443H, Ahad – Pertubuhan Bangsa-Bangsa Bersatu (PBB) menggesa pihak berkuasa Israel membatalkan keputusan mahkamah untuk mengusir 1,300 rakyat Palestin di Bukit Hebron – meskipun desakan itu akan diendahkan.

Dalam satu kenyataan, Penyelaras Kemanusiaan dan Penempatan PBB di wilayah Palestin yang dicerobohi, Lynn Hastings memberi amaran, keputusan Mahkamah Agung Israel baru-baru ini untuk mengusir penduduk Masafer Yatta di Bukit Hebron Selatan ‘seperti pemindahan secara paksa’.

“Keputusan itu menjejaskan lebih seribu rakyat Palestin, termasuk 500 kanak-kanak, di Tebing Barat yang diduduki dan membenarkan pengusiran penduduk.

“Memandangkan semua remedi undang-undang domestik sudah selesai, masyarakat kini tidak dilindungi dan berisiko untuk dipindahkan,” katanya.

Pada masa sama, beliau memberi amaran bahawa pengusiran sedemikian yang mengakibatkan perpindahan boleh menjadi pemindahan secara paksa.

Katanya, ia bertentangan dengan resolusi Majlis Keselamatan Pertubuhan Bangsa-Bangsa Bersatu dan undang-undang antarabangsa.

Beliau mengulangi gesaan Setiausaha Agung PBB mengenai Israel untuk menghentikan perobohan dan pengusiran di Wilayah Palestin yang diduduki, selaras dengan kewajipannya mengikut undang-undang antarabangsa. – Agensi


‘Sedar tak sedar mahkamah benar proses cabar agama anak Loh’: PEMBELA

BANGI, 3 Muharram 1444H, Isnin – Kebimbangan yang dibangkitkan Pertubuhan-Pertubuhan Pembela Islam (PEMBELA) terhadap isu pengislaman tiga anak Loh Siew Hong berasas, apabila mahkamah membenarkan ibu tunggal itu mencabar penukaran agama mereka.

PEMBELA berkata, dahulu ada pihak termasuk ahli politik yang mengecam mereka kononnya menghasut kepada kebencian apabila membangkitkan kebimbangan mengenai keislaman anak-anak Loh.

“Mereka ratib yang kes ini hanya kes penjagaan anak.

“Hari ini, sedar tak sedar mahkamah putuskan untuk benarkan proses pencabaran keislaman anak-anak tersebut oleh si ibu,” kata PEMBELA dalam kenyataan, hari ini.

Terdahulu, Mahkamah Tinggi Kuala Lumpur membenarkan permohonan Loh bagi mendapatkan kebenaran melakukan semakan kehakiman untuk mendapatkan deklarasi bahawa bekas suaminya tidak layak untuk mengislamkan anak-anak mereka.

Hakim Datuk Wan Ahmad Farid Wan Salleh berkata, aduan Loh mempunyai merit untuk didengarkan di mahkamah.

“Permohonannya untuk mendapat kebenaran tidak remeh, sebaliknya kesnya boleh dipertahankan,” kata hakim ketika menyampaikan keputusan prosiding secara dalam talian.

Sementara itu, rata-rata netizen di laman Facebook PEMBELA kesal dengan tindakan berkenaan dan menyifatkan keputusan mahkamah seolah-olah memperlihatkan Islam diserang di segenap sudut.

“Mereka mengguna Perlembagaan kita untuk mencabar kita. Kita cuai tidak ubah selama 65 tahun,” kata Nazeri My.

“Terlalu lemah pimpinan politik Melayu Islam di negara ini, hanya rakus berebut kuasa dan berpecah belah, agama dan bangsa digadaikan,” tulis Azizan Hashim.

“Inilah wajibnya PAS-UMNO-Bersatu dalam MN, baru boleh pinda Perlembagaan atau bawa usul RUU355 di Parlimen. Kalau RUU342 (Akta Lompat Parti) boleh dua pertiga sokong, takkan RUU355 tak sokong terutama MP muslim,” kata Danial Danila Shah Danial.


Tiada bayangan siapa akan jadi Menteri Besar Kelantan

KOTA BHARU, 14 Muharam 1445H, Selasa – PAS Kelantan setakat ini menegaskan tiada bayangan calon yang akan menjadi Menteri Besar negeri itu, sehingga Pilihan Raya Negeri (PRN) pada 12 Ogos depan selesai.

Timbalan Mursyidul Am PAS yang juga Menteri Besar Kelantan, Ahmad Yakob berkata, setakat ini, pihaknya menumpu perhatian untuk berdepan pada PRN dan perkara berkenaan akan diputuskan dan disusun dengan terbaik selepas pilihan raya tersebut.

“Buat masa sekarang kita buka kepada rakyat dahulu untuk memilih calon (PRN) dan calon perlu mendapatkan keputusan dahulu (undi), dalam masa beberapa hari (selepas PRN) kita akan umum mereka yang layak.

“Tidak perlu bayangan siapa akan jadi calon, sebab semua layak (untuk jadi Menteri Besar). Exco layak, MB layak dan semua layak, tidak ada yang tak layak,” katanya kepada pemberita ketika ditemui selepas hadir merasmikan Majlis Pelancaran E-Wallet Kelantan Pay di sini, hari ini.

Hadir sama, Pengerusi Jawatankuasa Pembangunan Insan, Pendidikan, Pengajian Tinggi, Sains, dan Teknologi negeri Datuk Dr Mohamed Fadzli Hassan.

Media sebelum ini melaporkan, Menteri Besar Kelantan Datuk Ahmad Yakob, yang mempertahankan kerusi Dewan Undangan Negeri (DUN) Pasir Pekan, menyatakan pencalonannya dalam PRN kali ini merupakan kali yang terakhir.

Ahmad berkata, pencalonannya sebagai calon DUN Pasir Pekan itu memasuki penggal ketujuh dan sudah tiba masanya memberi laluan kepada calon lain yang lebih muda selepas ini.

Sementara itu, mengulas mengenai E-Wallet Kelantan Pay, Ahmad berkata penggunaan aplikasi itu diwujudkan bagi memudahkan proses dan mempelbagaikan kaedah pembayaran bagi orang awam, dan secara tidak langsung dapat meningkatkan perolehan serta kutipan hasil agensi negeri dan pihak berkuasa tempatan (PBT).

“Setakat ini beberapa agensi negeri dan PBT akan menggunakannya untuk menerima bayaran, termasuk Air Kelantan Sdn Bhd, Majlis Agama Islam Kelantan, Majlis Daerah, Yayasan Islam Kelantan, Perbadanan Perpustakaan Awam Kelantan dan beberapa PBT lain yang dalam proses.

“Dengan adanya aplikasi ini, diharap lebih ramai rakyat Kelantan dapat memanfaatkannya untuk pelbagai tujuan, bukan sahaja bagi bayaran perkhidmatan kerajaan tetapi pembelian secara dalam talian, pembelian di restoran dan sebagainya,” katanya. – Bernama


Skim gaji penjawat awam disaran naik berperingkat

PUTRAJAYA, 25 Zulhijjah 1444H, Jumaat –Perdana Menteri, Datuk Seri Ibrahim berkata, skim gaji penjawat awam akan disaran dinaikkan secara berperingkat berdasarkan keupayaaan ekonomi negara.

Anwar, yang juga Menteri Kewangan berkata, cadangan itu akan dikemuka dalam mesyuarat dengan Ketua Setiausaha Negara Tan Sri Mohd Zuki Ali dan Ketua Pengarah Perkhidmatan Awam Datuk Dr Zulkapli Mohamad sebelum Pilihan Raya Negeri pada 12 Ogos ini.

“Kadar upah dan elaun penjawat awam masih rendah, saya akui setelah lebih 10 tahun belum ada jawatankuasa dipengerusikan Perdana Menteri untuk kaji (skim itu).

“… (kita teliti) keupayaan kewangan kita dan macam mana kita boleh perbaiki dan tingkatkan (skim gaji penjawat awam),” katanya pada Cakna MADANI Perdana Menteri bersama Agensi Penguatkuasaan di sini hari ini yang dihadiri kira-kira 2,400 anggota penguat kuasa.

Pada 7 Julai lepas, Perdana Menteri berkata, keputusan untuk mengkaji semula skim gaji penjawat awam dibuat berikutan tiada kenaikan dalam tempoh yang agak lama dan kali terakhir ia disemak ialah pada 2013.

Anwar turut memberi jaminan akan menawarkan apa jua perkara yang munasabah dan adil untuk penjawat awam di negara ini.

Beliau berkata selain itu, persepsi kononnya bilangan penjawat awam di negara ini sudah ramai perlu diperbetul kerana mereka tidak sepatutnya disekalikan dengan anggota penguat kuasa.

“Malaysia sahaja kita ukur penjawat awam keseluruhannya termasuk polis, askar dan lain-lain… sesetengah negara tidak masukkan. Mulai sekarang harus diperbetul,” katanya.

Perdana Menteri juga memaklumkan bahawa delegasi Hong Kong akan berkunjung ke negara ini minggu depan, yang membawa mesej kemasukan pelaburan besar ke Malaysia.  – Bernama


India hantar notis kepada Pakistan minta ubahsuai perjanjian air

DELHI, 6 Rejab 1444H, Sabtu – India menghantar notis kepada Pakistan untuk meminta pengubahsuaian perjanjian air berikutan keengganan Islamabad menyelesaikan pertikaian dalam pembinaan projek kuasa hidroelektrik.

Perjanjian Air Indus pada 1960 antara India dan Pakistan dianggap perjanjian perkongsian air yang paling berjaya di dunia walaupun terdapat permusuhan antara kedua-dua negara jiran bersenjata nuklear.

Perjanjian itu mengawal ke atas perairan di tiga sungai di timur India iaitu Beas, Ravi, dan Sutlej, dan kawalan ke atas perairan tiga sungai barat Pakistan – Indus, Chenab, dan Jhelum.

Dinamakan sempena Sungai Indus yang mengalir dari Himalaya ke dataran India, perjanjian itu menetapkan hak simpanan air, pengairan dan penjanaan elektrik untuk setiap negara.

Sebelum ini, kedua-dua negara menyokong perjanjian tersebut, yang mana Bank Dunia menjadi saksi dalam perjanjian berkenaan.

Namun, selepas beberapa tahun, Islamabad membuat bantahan terhadap dua projek hidroelektrik – sungai yang sedang dibina India di Jhelum dan Chenab di wilayah Kashmir.

New Delhi kemudian menghantar notis kepada Islamabad melalui Pesuruhjaya Perjanjian Indus susulan keengganan Pakistan dalam menyelesaikan masalah berkenaan.

Sementara itu, sumber kerajaan memaklumkan notis yang dihantar bertujuan untuk memberi peluang kepada Pakistan mengadakan rundingan dalam tempoh 90 hari bagi membetulkan pelanggaran perjanjian berkenaan.

Dalam pada itu, Islamabad pula menegaskan aliran air sungai yang memasuki Pakistan telah terjejas kesan daripada reka bentuk daripada dua projek hidroelektrik iaitu di wilayah Kishenganga dan Ratle. – Agensi


Tarikh bubar Parlimen perlu dirunding bersama PN

BANGI, 8 Ramadan 1443H, Ahad – Tan Sri Muhyiddin Yassin mengingatkan Perdana Menteri, Datuk Seri Ismail Sabri Yaakob supaya melibatkan Perikatan Nasional (PN) dalam menentukan tarikh pembubaran Parlimen.

Pengerusi PN itu berkata, perkara itu adalah antara yang dibincangkan dalam pertemuan pimpinan-pimpinan anggota PN dengan Ismail Sabri di Sri Perdana, semalam.

Muhyiddin yang juga Presiden Parti Pribumi Bersatu Malaysia (Bersatu) berkata, pertemuan yang diikuti majlis berbuka puasa itu membincangkan hal ehwal semasa berkaitan dengan kepentingan rakyat dan negara.

“Dalam pertemuan ini, YAB Perdana Menteri menekankan hubungan kerjasama dengan Perikatan Nasional dalam kerajaan Persekutuan dan memberikan komitmen untuk berunding dengan PN dalam menentukan dasar-dasar utama negara.

“Saya juga antara lain mengingatkan YAB Perdana Menteri bahawa PN sebagai parti utama yang membentuk kerajaan Persekutuan hendaklah dirunding terlebih dahulu dalam menentukan tarikh pembubaran Parlimen,” katanya dalam kenyataan, hari ini.

Pertemuan itu turut dihadiri Presiden PAS, Tan Sri Abdul Hadi Awang; Presiden STAR Sabah, Datuk Seri Dr Jeffrey Kitingan; Presiden SAPP, Datuk Seri Yong Teck Lee dan Presiden Gerakan, Datuk Dr Dominic Lau.


COVID-19 meningkat, netizen ‘sakit hati’ politikus tak patuh SOP!

BANGI, 14 Safar 1442H, Jumaat – Angka kes COVID-19 yang saban hari mencatatkan kenaikan ketara kini mula menimbulkan keresahan dalam kalangan rakyat.

Lebih membimbangkan, jumlah kes mencanak naik selepas pulangnya ahli-ahli politik serta jentera Pilihan Raya Negeri (PRN) Sabah, pada minggu lalu ke Semenanjung Malaysia dan membawa balik wabak yang boleh menyebabkan maut itu.

Tambahan pula, kes baharu COVID-19 hari ini, direkodkan sebanyak 287 kes, menjadikan jumlah kes harian tertinggi dicatatkan di negara ini semenjak wabak itu mula menular dalam negara.

Kini, keseluruhan kes mencecah hingga 11,771 dengan kes aktif sebanyak 1,540.

Pengerusi Suruhanjaya Pilihan Raya (SPR), Datuk Abdul Ghani Salleh pula dilaporkan berkata, penularan wabak itu di luar kawalan SPR walaupun pelbagai SOP diperkenalkan bagi mengekang virus terbabit.

Netizen, bagaimanapun meluahkan rasa kecewa terhadap situasi terkini dan menolak jika Kementerian Kesihatan Malaysia (KKM) atau pun mana-mana pihak mendakwa rakyat tidak mematuhi prosedur operasi standard (SOP) sepanjang Perintah Kawalan Pergerakan Pemulihan (PKPP).

“Kami sebagai rakyat kami patuhi SOP, pak-pak menteri tu yang tak patuhi. Siapa salah sekarang ni? Maaf cakap, kami rakyat sangat-sangat kecewa dengan tindakan menteri-menteri sendiri yang tak patuhi SOP,tak kuarantin, jadi salah rakyat lagi ke?,” soal @EmyFarisha di laman Twitter.

Manakala, pengguna Twitter bernama Amirul @amyrul_ pula berkata, rakyat memang mematuhi SOP yang telah ditetapkan KKM sebelum ini.

“Berbulan kami keluar rumah tiada pula kes COVID-19 naik mencanak. Ini ahli politik berkempen berapa hari terus naik gila. Siapa yang tak patuh SOP ini? Asyik-asyik yang miskin sahaja yang salah,” luahnya.

Syahir Sarkawi @mrsyhir pula berkata, selama PKPP berjalan, keadaan kes dalam negara sangat terkawal.

Pun begitu, katanya lagi, keadaan berubah setelah berlangsungnya PRN di Sabah, baru-baru ini.

“Dah berapa lama PKPP, elok je kes terkawal siap ada yang 0 kes. PRN Sabah terus jadi macam ini…. Gila kuasa punya pasal,” katanya.

Berkongsi pandangan yang sama, pengguna Twitter dengan nama Ibnu Ahmad berkata, sejak PKPP orang ramai telah mula lakukan aktiviti seperti biasa, namun kes tidak naik dengan teruk sebab ramai yang patuh SOP.

“Tapi lepas kes menteri tak kuarantin, tiada SOP ketat masa kempen PRN Sabah, yang balik dari zon merah Sabah tak wajib kuarantin, terus kes naik,” katanya.

Turut memberi sindiran kepada pihak atasan, ciapan pengguna bernama Fadhil @FadhQuadra mendapat lebih 70,500 ulang ciapan dan 56,600 tanda suka.

“Dekat Indonesia, menteri pening sebab rakyat degil taknak ikut SOP. Dekat Malaysia, rakyat pening sebab menteri degil taknak ikut SOP,” katanya.


PM sertai 300 jemaah tunai solat Aidiladha di Masjid Negara

KUALA LUMPUR, 10 Zulhijjah 1442H, Selasa – Perdana Menteri Tan Sri Muhyiddin Yassin hari ini menunaikan solat sunat Aidiladha di Masjid Negara di sini bersama 300 jemaah.

Ketibaan perdana menteri yang berjubah putih pada 8.16 pagi bersama isteri Puan Sri Noorainee Abd Rahman, disambut Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri serta Imam Besar Masjid Negara Ehsan Mohd Hosni.

Muhyiddin dan para jemaah kemudiannya bertakbir raya sebelum menunaikan solat sunat Aidiladha yang dilaksanakan dengan mematuhi prosedur operasi standard (SOP) yang ditetapkan dan diimamkan oleh Ehsan.

Sementara itu, Ehsan ketika menyampaikan khutbah Aidiladha bertajuk ‘Cabaran dan Pengorbanan’ berkata Allah SWT telah menganugerahkan pelbagai kenikmatan kepada negara termasuk menyambut Aidiladha pada hari ini walaupun pandemik COVID-19 masih belum reda.

“Tetaplah bersyukur dan memuji Allah SWT kerana semua yang berlaku di atas muka bumi ini hanya Allah yang maha mengetahui.

“Pada tahun ini kita masih menyambut Aidiladha dalam suasana yang mencabar dan kawalan pergerakan yang masih lagi diteruskan berikutan bilangan kes harian yang masih tinggi dan tidak menentu. Jagalah diri dan kesihatan,” katanya.

Beliau berkata walau apa pun yang berlaku, Aidiladha tidak boleh kehilangan makna dan initipatinya.

Khutbah itu turut mengingatkan para pemimpin supaya menumpukan sepenuh usaha dan tindakan dalam mengekang penularan wabak COVID-19.

“Hentikan percakaran yang sia-sia dan bersimpatilah terhadap rakyat,” katanya.

Ehsan juga menyeru para jemaah agar bersama-sama bermunajat kepada Allah SWT bagi memohon pertolongan supaya wabak dan musibah yang sedang melanda negara, diangkat.

Sejurus selesai khutbah Aidiladha, perdana menteri dilihat mula meninggalkan perkarangan masjid pada pukul 9.05 pagi dengan diiringi Zulkifli. – Bernama


Baucar tunai BKC perlu sampai kepada penerima tanpa kelewatan: PM

PUTRAJAYA, 28 Muharram 1443H, Isnin – Perdana Menteri, Datuk Seri Ismail Sabri Yaakob mahukan supaya baucar tunai Bantuan Khas COVID-19 (BKC) yang disediakan Kementerian Kewangan sampai ke tangan penerima tanpa sebarang kelewatan.

Pejabat Perdana Menteri dalam kenyataan berkata, perdana menteri telah meminta supaya Kementerian Kewangan memastikan kelancaran proses pengagihan BKC khususnya bagi penerima yang berada di kawasan pedalaman, jauh daripada akses perbankan dan tidak memiliki akaun bank.

Menurut kenyataan itu, berdasarkan data Kementerian Kewangan terdapat kira-kira 708,223 penerima BKC tidak mempunyai akaun bank.

“Justeru Perdana Menteri mahu baucar tunai yang disediakan Kementerian Kewangan sampai ke tangan penerima terlibat tanpa sebarang kelewatan,” menurutnya.

Terdahulu, Perdana Menteri meninjau sendiri proses pembayaran Bantuan Khas COVID-19 (BKC) Fasa 1 secara dalam talian hari ini, dan pembayaran BKC telah dikreditkan kepada 10 juta penerima.

Rabu lepas, Ismail Sabri mengumumkan BKC akan dibayar secara berperingkat dengan bayaran fasa satu dikreditkan mulai 6 September dan dijangka selesai pada 10 September, dengan dana berjumlah RM3.1 bilion telah disalurkan kepada institusi perbankan yang berkaitan untuk pembayaran BKC.

BKC layak diterima golongan miskin tegar dan B40 dengan jumlah pendapatan RM5,000 dan ke bawah untuk isi rumah dan warga emas, serta bujang dengan pendapatan RM2,500 dan ke bawah, berdasarkan kriteria kelayakan Bantuan Prihatin Rakyat (BPR 2021).

Golongan M40 yang melaporkan cukai pendapatan dengan jumlah pendapatan RM5,001 hingga RM9,000 untuk isi rumah dan RM2,501 hingga RM5,000 untuk bujang juga layak menerima BKC.

Di bawah BKC, kategori miskin tegar, isi rumah akan menerima RM1,300; warga emas sebatang kara (RM500) dan bujang (RM500). Bagi kategori B40, isi rumah akan menerima RM800, warga emas sebatang kara (RM200) dan bujang (RM200); manakala kategori M40, isi rumah menerima RM250, warga emas sebatang kara (RM100) dan bujang (RM100).

Semakan status BKC boleh dibuat melalui portal https://bkc.hasil.gov.my

Menurut Pejabat Perdana Menteri, Ismail Sabri turut berinteraksi dengan penerima BKC di beberapa cawangan Bank Simpanan Nasional (BSN) seperti Putrajaya, Sabah, Sarawak, Kelantan, Pahang, Perlis, dan Johor.

Perdana Menteri turut mendapatkan laporan secara langsung daripada Menteri Kewangan, Tengku Datuk Seri Zafrul Tengku Abdul Aziz yang meninjau sendiri proses pembayaran di BSN Putrajaya, serta menerima maklum balas proses pengagihan BKC daripada Timbalan Menteri Kewangan, Mohd Shahar Abdullah yang melakukan tinjauan di BSN Triang, Bera, Pahang.

“Perdana Menteri berharap agar bantuan BKC ini dapat meringankan beban Keluarga Malaysia yang terkesan akibat pandemik COVID-19,” menurut kenyataan itu. – Bernama


Menteri minta pantau penyebaran ajaran sesat ‘Gerakan Akhir Zaman’

PUTRAJAYA, 2 Rejab 1443H, Jumaat – Menteri di Jabatan Perdana Menteri (Hal Ehwal Agama), Senator Idris Ahmad mengarahkan Jabatan Agama Islam di setiap negeri untuk memantau penyebaran ajaran sesat kumpulan Gerakan Akhir Zaman (Gaza).

Idris berkata, jika terdapat aduan, Jabatan Kemajuan Islam Malaysia (Jakim) akan menghubungi negeri berkenaan untuk mengambil tindakan selanjutnya.

Manakala jika terdapat aduan ajaran sesat itu disebar di platform media sosial, beliau berkata, pihaknya akan melaporkan perkara tersebut kepada Suruhanjaya Komunikasi dan Multimedia Malaysia (SKMM).

Dalam pada itu, Idris menyeru agar semua umat Islam di negara ini tidak terpedaya dengan dakyah sesat kumpulan tersebut.

“Soal agama kena mengaji dengan guru, bukan YouTube atau Google dan kena ada asas pengetahuan agama.

“Apabila kita ada asas dan mengaji dengan guru, benda (Gerakan Akhir Zaman) itu tidak logik,” katanya.

Sinar Harian sebelum ini melaporkan, kumpulan berasal dari Indonesia itu mengajak orang ramai mempercayai seorang lelaki dari Pakistan, Muhammad Qasim Abdul Karim yang mendakwa hanya mengikut kehendak Allah SWT di dalam mimpinya.


Indonesia catat 3,861 kes positif baharu

JAKARTA, 22 Muharram 1442H, Khamis – Indonesia mencatatkan 3,861 kes positif baharu COVID-19 dalam tempoh 24 jam, iaitu jumlah harian tertinggi direkodkan sejak virus itu mula dikesan di republik berkenaan pada 2 Mac 2020.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, jumlah kes positif keseluruhan kini meningkat kepada 207,203 manakala sebanyak 95,501 lagi pesakit masih dalam pemantauan virus berkenaan.

“Bagi tempoh 12 tengah hari semalam sehingga 12 tengah hari ini, sebanyak 120 lagi kematian berlaku, menjadikan jumlah kematian kumulatif kini 8,456 orang.

“Provinsi Jakarta mencatatkan kes positif keseluruhan tertinggi di republik itu iaitu 50,671 kes, dengan tambahan 1,274 kes baharu,” menurut laman sesawang itu.

Provinsi Jawa Timur mencatatkan jumlah kematian keseluruhan tertinggi iaitu 2,688 orang, diikuti Jakarta (1,351), Jawa Tengah (1,124), Kalimantan Selatan (380), Sulawesi Selatan (374) dan selebihnya di wilayah-wilayah lain di Indonesia. – Bernama


Dos penggalak kunci perangi varian Omicron: Kajian AS

WASHINGTON, 19 Jamadilakhir 1443H, Sabtu – Tiga kajian Amerika Syarikat (AS) menunjukkan dos ketiga vaksin mRNA adalah kunci untuk memerangi varian Omicron yang didakwa merebak lebih pantas dari varian Delta.

Bahkan, virus itu kini dilaporkan menyumbang 99 peratus daripada semua kes baharu COVID-19.

Justeru, kajian yang diketuai Pusat Kawalan dan Pencegahan Penyakit (CDC) adalah yang pertama di AS untuk melihat kesan dos penggalak ke atas varian Omicron.

Dos ketiga ini difahamkan memberi 90 peratus perlindungan terhadap kadar kemasukan ke hospital akibat COVID-19.

Secara keseluruhan, mereka mencadangkan bahawa dos penggalak membantu melindungi kedua-dua jangkitan dan penyakit simptomatik.

Katanya, individu dewasa berumur 50 tahun ke atas mendapat manfaat paling banyak daripada dos tambahan vaksin yang dibuat oleh BioNTech melalui Pfizer atau Moderna.

“Perlindungan terhadap jangkitan dan kemasukan ke hospital akibat Omicron adalah tertinggi bagi mereka yang mengikut perkembangan semasa vaksinasi, bermakna mereka perlukan penggalak apabila mereka layak,” kata Pengarah CDC, Dr Rochelle Walensky.

Seperti dibuktikan di negara lain, dos penggalak berprestasi baik terhadap varian Delta berbanding Omicron.

Kajian dalam Laporan Mingguan Morbiditi dan Kematian CDC mendapati bahawa perlindungan daripada dua dos vaksin menurun kepada 57 peratus bagi individu yang mendapat suntikan kedua sekurang-kurangnya enam bulan lebih awal.

Sementara bagi individu yang mendapat dos penggalak, perlindungan kemasukan ke hospital dan rawatan segera mencapai 90 peratus.

Dalam kajian lain yang diterbitkan dalam jurnal perubatan JAMA, penyelidik menyemak data mengenai 23,391 kes COVID-19 yang disebabkan sama ada varian Delta atau Omicron dalam kalangan mereka yang menjalani ujian antara 10 Disember 2021 dan 1 Januari 2022.

Kajian mendapati, dalam kalangan individu mempunyai simptom seperti COVID-19, mereka yang telah menerima tiga dos vaksin mRNA mempunyai perlindungan tertinggi daripada jangkitan berbanding hanya lengkap dua dos atau tidak divaksin.

Data dari United Kingdom (UK) juga telah menunjukkan bahawa peningkatan perlindungan antibodi yang diperoleh daripada dos penggalak berkurangan selepas 10 bulan, maka tidak jelas selama mana keberkesanan vaksinasi ketiga itu.

Sesetengah negara telah mula menawarkan dos penggalak tambahan, tetapi kajian terbaru Israel menunjukkan bahawa dos keempat vaksin mRNA meningkatkan antibodi, namun masih belum cukup untuk mencegah jangkitan varian Omicron.-  Agensi


Russia terus serang Ukraine

LVIV, 17 Zulhijjah 1444H, Khamis – Sekurang-kurangnya tiga terbunuh apabila peluru berpandu Russia membedil sebuah pangsapuri di bandar Lviv dekat barat Ukraine.

Datuk Bandar, Andriy Sadovy berkata, ketika ini anggota penyelamat melalui serpihan bangunan untuk mencari mangsa lain yang terselamat dan terkorban.

Beliau sebelum ini berkata, kira-kira lapan orang cedera dalam serangan itu, namun tidak jelas sama ada tiga mangsa yang terkorban antara yang awal dilaporkan mengalami kecederaan.

Kira-kira 60 pangsapuri dan 50 kenderaan rosak dalam serangan Russia, katanya.

Sementara itu, Gabenor Wilayah, Maksym Kozytskyi menyiarkan video berdurasi 13 saat yang menunjukkan bahagian atas bangunan empat tingkat itu musnah.

Beliau berkata, sebelum ini kemudahan infrastruktur kritikal telah rosak, tanpa memberikan maklumat lanjut.

Laporan kerosakan dan kematian orang awam di Lviv menyusuli amaran serangan udara di seluruh Ukraine pada awal pagi Khamis dan laporan peluru berpandu jelajah memasuki ruang udara Ukraine.

Sadovy turut melaporkan beberapa siri letupan di bandar berkenaan. – Agensi


Pejuang Jihad Islam Palestin ditahan tentera rejim Zionis

JENIN, 4 Muharram 1444H, Selasa – Tentera pengganas Israel menahan anggota kanan kumpulan Jihad Islam Palestin, Bassam al-Saadi dalam serbuan di kem pelarian Jenin di utara Tebing Barat yang diduduki.

Kementerian Kesihatan Palestin berkata, ketika serbuan itu, tentera Israel turut menembak mati Derar Riyad al-Kafrini, seorang pemuda Palestin berusia 17 tahun.

“Kafrini disahkan meninggal dunia sejurus tiba di hospital kerajaan Jenin,” katanya.

Sekurang-kurangnya seorang lagi rakyat Palestin cedera dalam serangan itu.

Serangan ke atas Jenin, pusat penentangan Palestin terhadap pendudukan Israel, juga telah membawa kepada penahanan menantu Saadi, Ashraf al-Jada.

Isteri Saadi turut mengalami kecederaan ketika penahanan dan dibawa ke hospital untuk rawatan.

Menurut agensi berita Wafa, tentera Israel, termasuk pasukan khas menyerbu kem Jenin serta melepaskan peluru hidup dan bersalut getah selain gas pemedih mata terhadap rakyat Palestin.

Beberapa rakyat Palestin bersenjata bertindak balas dengan tembakan langsung dan pertempuran berlaku ketika serbuan itu. – Agensi


Lagi kekejaman tentera Israel tembak mati rakyat Palestin

RAMALLAH, 8 Rabiulakhir 1444H, Khamis – Kementerian Kesihatan Palestin mengesahkan rejim Zionis Israel menembak mati seorang lelaki Palestin di Tebing Barat yang diduduki, semalam.

Habis Abdel Hafeez Rayan, 54 tahun, kononnya didakwa merempuh kenderaan sebelum melakukan serangan terhadap anggota tentera di pusat pemeriksaan berhampiran penempatan haram Yahudi.

“Penyerang keluar dari kenderaannya dengan kapak untuk menyerang pegawai itu, yang melepaskan tembakan ke arah penyerang dan menghentikannya,” dakwa tentera.

Radio tentera Israel memaklumkan, pegawai itu cedera parah dan dibawa ke Pusat Perubatan Shaare Zedek di Baitulmaqdis.

Menurut saksi, tentera Israel melepaskan tembakan ke arah Rayan.

Rayan – yang berasal dari kampung Beit Duqqu di Baitulmaqdis barat – adalah bapa kepada tahanan Palestin, Qussai Rayyan dan Assem Rayyan.

Israel telah melakukan hampir setiap hari serbuan ke atas bandar dan kampung Palestin di seluruh Tebing Barat – yang telah diduduki secara haram pada 1967 – sejak Mac, dengan puluhan akyat Palestin terbunuh.

Serangan itu berlaku selepas keputusan awal daripada pilihan raya umum pada Selasa lalu di negara pengganas itu. – Agensi


Kerajaan akan bincang cadangan eksport semula ayam: PM

SERDANG, 15 Muharam 1444H, Sabtu – Kerajaan akan membincangkan cadangan untuk membenarkan semula eksport ayam ke luar negara, kata Perdana Menteri, Datuk Seri Ismail Sabri Yaakob.

Beliau berkata, ia susulan permohonan daripada penternak yang mahu kerajaan mengkaji semula larangan eksport itu.

“Kita akan bincang dan kalau rasa kita boleh benarkan eskport, dan dari segi bekalan dalam negara tidak berkurangan kerana eksport itu, mungkin kita boleh pertimbangkan untuk semak semula (larangan eksport),” katanya di sini hari ini.

“Ini sedang dibincangkan dan akan dibentangkan (Menteri Pertanian dan Industri Makanan) Datuk Seri (Dr) Ronald (Kiandee) secara terperinci, berapakah jumlah pengeluaran ayam untuk bulan depan. Adakah akan memberi kesan kalau kita lepaskan (benarkan) eksport.

“Kita takut nanti buka eksport 3.6 juta ekor sebulan, kalau kita buka (eksport), takut terkesan pula dari segi bekalan dalam negara. Bila bekalan kurang, harga mesti naik kerana permintaan melebihi penawaran. Sebab itu saya minta MAFI (Kementerian Pertanian dan Industri Makanan) tengok secara terperinci dari segi unjuran pengeluaran ayam untuk bulan depan,” katanya.

Beliau berkata demikian kepada pemberita selepas melawat Pavilion Pahang pada Pameran Pertanian, Hortikultur dan Agropelancomgan Malaysia (MAHA) 2022 di Taman Ekspo Pertanian Malaysia Serdang (MAEPS).

Ismail Sabri berkata, kerajaan akan melihat kepentingan semua pihak supaya sebarang keputusan yang diambil mengenai eksport ayam, tidak akan memberi kesan kepada rakyat, dan menurutnya beliau percaya unjuran pengeluaran ayam itu akan dapat dibentangkan oleh MAFI minggu depan.

Sementara itu, Perdana Menteri berkata, beliau turut mengarahkan Kementerian Perdagangan Dalam Negeri dan Hal Ehwal Pengguna (KPDNHEP) menyenaraikan barangan yang telah turun harga serta barangan yang masih belum turun harga.

“Ini bertujuan membolehkan kerajaan memberi fokus untuk usaha menurunkan harga barang bagi menjamin keselesaan rakyat,” katanya.

Sementara itu ketika mengulas mengenai isu kebocoran data peribadi yang didedah syarikat penyedia penyelesaian pembayaran dalam talian iPay88 Sdn Bhd, Ismail Sabri berkata, ia akan dibincangkan dalam mesyuarat Kabinet.

“Ini kerana terdapat beberapa cadangan suruh buat RCI (Suruhanjaya Siasatan Diraja) dan macam-macam. Kita akan bawa ke Kabinet kerana perkara itu perkara besar,” katanya. – Bernama


Jangan teruskan ‘March of the Flags’! Hamas beri amaran kepada Israel

BAITULMAQDIS, 4 Zulkaedah 1442H, Selasa – Pergerakan Perjuangan Islam Palestin (Hamas) memberi amaran kepada rejim negara haram Israel supaya tidak meneruskan perarakan ‘March of the Flags’, di Kota Lama Baitulmaqdis.

Dalam satu kenyataan, Hamas berkata, perarakan bendera Israel itu dilakukan bagi memecah belahkan Masjid Al-Aqsa, yang juga sebahagian daripada rancangan rejim pengganas Zionis dengan sokongan Amerika Syarikat (AS).

Pergerakan Islam itu berkata, Israel bertanggungjawab sepenuhnya atas kekejaman di Masjid Al-Aqsa dan Baitulmaqdis.

Hamas turut meminta rakyat Palestin di Baitulmaqdis untuk menentang rejim penjajah Israel melalui pelbagai cara.

Kenyataan itu turut menuntut Pihak Berkuasa Palestin (PA) supaya menghentikan koordinasi keselamatan dengan Israel.

Malah, Hamas turut menyeru Raja, Parlimen dan pemerintah serta kapitalis-kapitalis di Jordan supaya bekerjasama dalam menjaga tempat-tempat suci di Baitulmaqdis terutamanya Masjid Al-Aqsa selain menggesa Israel menghentikan penindasannya.

Perarakan March of the Flags menyaksikan pelampau Yahudi membanjiri kawasan-kawasan umat Islam bagi meraikan gelombang kedua pembersihan etnik oleh rejim pengganas Zionis pada 1967.

Peserta perarakan itu menyanyikan lagu kematian kepada orang Arab, lagu-lagu rasis yang menyinggung perasaan sambil mengibarkan bendera Israel. -Agensi


SUHAKAM didakwa teruskan agenda iktiraf transgender?

BANGI, 23 Syaaban 1443H, Sabtu – Suruhanjaya Hak Asasi Manusia Malaysia (SUHAKAM) didakwa, giat meneruskan kajian bagi mengiktiraf transgender di negara ini.

Perkara itu didedahkan oleh Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar menerusi satu hantaran di Facebooknya.

Prof Rafidah berkata, masalah diskriminasi tidak akan dapat diatasi dengan memberi pengiktirafan dari sudut perundangan kepada golongan tersebut.

Sebaliknya, kata beliau, keputusan itu dibimbangi akan memberi kesan buruk selain memakan diri sendiri kelak.

“SUHAKAM nampaknya meneruskan kajian ‘Feasibility of Legal Recognition of Transgenders’. One of the first step untuk kita menempuh keadaan seperti ibu bapa di Barat.

“Saya menyeru pihak-pihak yang bertanggungjawab di dalam SUHAKAM untuk memikirkan sedalam-dalamnya maslahah ummah.

“Kita sudah nampak pengiktirafan transgender menghala ke mana. Saya tekankan sekali lagi, masalah diskriminasi tidak diatasi dengan memberi pengiktirafan dari sudut undang-undang. Bahkan ia boleh ‘backfire’,” katanya.

Beliau menegaskan, terdapat begitu banyak implikasi buruk daripada usaha mengiktiraf golongan transgender di negara ini.

Antaranya terbatal undang-undang Islam yang tidak membenarkan lelaki berkelakuan seperti wanita, katanya.

Selain itu, katanya lagi, ia juga boleh menggugat undang-undang kekeluargaan yang menyebut jantina lelaki dan perempuan.

“Masalah perubatan dan kos kesihatan yang meningkat (sex reaffirming health services akan menuntut kita membelanjakan wang untuk hormon wanita dan pembedahan pertukaran jantina)

“Menafikan hak bagi ruangan selamat wanita seperti tandas wanita, wad wanita, bilik persalinan pakaian wanita, penjara wanita.

“Menafikan hak wanita dalam sukan,” katanya.


Kerajaan kaji subsidi ayam, telur Jun ini

BAGAN DATUK, 27 Rejab 1444H, Sabtu – Kerajaan akan mengkaji semula keperluan untuk meneruskan pemberian subsidi kepada penternak ayam dan pengeluar telur pada Jun ini, kata Menteri Pertanian dan Keterjaminan Makanan, Datuk Seri Mohamad Sabu.

Beliau berkata, setakat ini sebanyak RM1.8 bilion subsidi telah diperuntukkan kepada penternak dan pengeluar terlibat dan ia dijangka meningkat melebihi RM2 bilion sehingga Jun ini.

“Menjelang Jun kita akan buatkan kajian untuk teruskan subsidi atau kaedah lain bagi memastikan harga bahan mentah tersebut kembali stabil.

“Itu yang sedang kita kaji, kalau sudah stabil apa perlu lagi subsidi dan berbelanja wang (subsidi) itu boleh digunakan di tempat-tempat lain yang lebih memerlukan,” katanya pada sidang media selepas merasmikan Program Malaysia Madani: Perikanan Cukup dan Terjamin di Hutan Melintang di sini, hari ini.

Dalam perkembangan lain, beliau berkata, pihaknya meminta Jabatan Perkhidmatan Veterinar (JPV) supaya melakukan pemeriksaan secara terperinci terhadap telur yang diimport dari India demi memastikan tahap kualitinya mencapai standard ditetapkan.

“JPV akan melakukan pemeriksaan segera dan sebarang maklum balas berkenaan perkara itu akan dilaporkan kepada kementerian,” katanya.

Semalam, Timbalan Setiausaha Agung Gabungan Persatuan-Persatuan Pengguna Malaysia (FOMCA) dilapor menggesa Kementerian Pertanian dan Keterjaminan Makanan (MAFS) supaya sentiasa memastikan telur yang diimport dari India diperiksa dengan sewajarnya bagi mengelak penjualan telur tidak berkualiti dan telah tamat tempoh.

Terdahulu, Mohamad melakukan lawatan di QL Foods dan Leng Wah Fishery bagi melihat perkembangan operasi penghasilan produk makanan sumber laut.-  Bernama


Penyertaan Bersatu dalam Muafakat Nasional dialu-alukan

JOHOR BAHRU, 26 Zulhijjah 1441H, Ahad – Penyertaan Parti Pribumi Bersatu Malaysia (Bersatu) dalam Muafakat Nasional yang akan dimuktamadkan dalam waktu terdekat, amat dialu-alukan sekali gus disifatkan dapat mengembalikan roh perjuangan dalam memastikan pembangunan negara lebih terjamin.

Ketua Penerangan UMNO Johor Datuk Seri Dr Adham Baba berkata, seperti dimaklumkan Perdana Menteri merangkap Pemangku Pengerusi Bersatu Tan Sri Muhyiddin Yassin pada majlis perjumpaan bersama barisan pimpinan negeri di sebuah hotel di sini malam tadi, penyertaan Bersatu dalam Muafakat Nasional adalah satu detik bersejarah.

“Jadi, dengan kehadiran Bersatu (dalam Muafakat Nasional) tentu sekali perkara yang paling penting untuk kita lihat ialah bagaimana keserasian akan kami laksanakan sebaik mungkin.

“Saya sebagai Ketua Penerangan UMNO Johor sangat mengalu-alukan. Ini berita sangat baik dan menggembirakan…dan ini permulaan baik untuk melaksanakan tanggungjawab lebih besar, membangunkan negeri dan negara kita,” katanya yang ditemui pemberita selepas majlis perjumpaan berkenaan.

“Saya yakin dengan keputusan yang dibuat, diumumkan malam ini secara terbuka di negeri Johor, kalau kita lihat bahawa keikhlasan tersebut diterjemahkan dalam bentuk penyatuan ummah dalam Muafakat Nasional dengan kehadiran MIC dan MCA dan mereka juga melihat perkara ini suatu yang positif, kami yakin dapat kembalikan roh perjuangan memastikan Malaysia tempat terbaik untuk kita duduki,” katanya.

Sementara itu, Pesuruhjaya PAS Johor Abdullah Husin berkata, tiada halangan untuk Bersatu menyertai Muafakat Nasional dan berharap penyertaan itu akan membawa ke arah penyatuan dan politik matang.

“Kami (PAS) di peringkat Persekutuan dan negeri memang jadi penenang, pendamai dan kami tanpa apa-apa kepentingan menemui semua pihak sebelum ini lagi supaya mengukuhkan perpaduan.

Beliau berkata, 52 pemimpin Badan Perhubungan PAS Johor menghadiri perjumpaan tertutup sempena lawatan Perdana Menteri selama dua hari ke negeri ini, malam tadi.

Pada masa sama, Pengerusi Bersatu Johor Mazlan Bujang berkata, pihaknya akur dengan kerjasama menerusi Muafakat Nasional dan menyifatkan ia sesuatu yang baik setakat ini.

Beliau berkata, pada majlis perjumpaan itu, Muhyiddin mengingatkan semua pihak supaya menjaga hubungan masing-masing dan perlu bersikap tolak ansur supaya gabungan Perikatan Nasional terus utuh.

“Semuanya gembira dan teruja (para hadirin). PAS pun ada bersama julung kali dalam sejarah. Tan Sri (Muhyiddin Yassin) cakap betullah, tidak pernah kami (Bersatu) terfikir PAS bersama semeja dengan kami, hari ini kami semeja dengan PAS,” kata Mazlan.

Terdahulu, dalam perutusan khas sempena persidangan Angkatan Muda Bersatu (Armada), Srikandi dan Bahagian Bersatu, yang disiarkan secara langsung melalui Facebook rasmi Muhyiddin semalam, beliau berkata penyertaan Bersatu dalam Muafakat Nasional akan dimuktamadkan dalam waktu terdekat.

Muhyiddin berkata, dengan menyertai Muafakat Nasional yang mendukung Perikatan Nasional, maka Bersatu akan berada dalam satu gabungan besar. -Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PRN: 2,540 saluran mengundi dibuka

KOTA KINABALU, 8 Safar 1442H, Sabtu – Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri (DUN) pada 7.30 pagi, bagi membolehkan rakyat Sabah memilih kerajaan baharu pada Pilihan Raya Negeri (PRN) ke-16.

Proses pengundian yang melibatkan 1,088,711 daripada 1,103,646 pengundi biasa, akan dikendalikan 17,257 petugas pilihan raya sehingga waktu mengundi tamat pada 5 petang.

Menurut Jabatan Meteorologi Malaysia, cuaca pada sebelah pagi diramal hujan di satu dua tempat di bahagian Pantai Barat, Kudat, pedalaman dan Sandakan manakala ribut petir di satu dua tempat di bahagian Pantai Barat, pedalaman dan Sandakan pada sebelah petang.

Memandangkan PRN ini diadakan dalam keadaan negara masih berdepan ancaman pandemik COVID-19 terutama di Sabah yang saban hari menyaksikan peningkatan kes positif baharu virus itu, seramai 1,594 petugas kesihatan turut ditempatkan di pusat mengundi di seluruh negeri.

Pesuruhjaya Polis Sabah Datuk Hazani Ghazali pula meminta orang ramai keluar mengundi tanpa sebarang keraguan dan pihaknya memberi jaminan proses PRN Sabah akan berjalan lancar.

PRN tersebut diadakan selepas Ketua Menteri Sabah Datuk Seri Mohd Shafie Apdal membubarkan DUN Sabah sehari selepas bekas Ketua Menteri Sabah Tan Sri Musa Aman mendakwa memperoleh cukup majoriti untuk membentuk kerajaan baharu. – Bernama


Perjanjian AS-UNRWA langgar hak, rakyat Palestin desak batalkan

GAZA, 29 Safar 1443H, Rabu – Penduduk Palestin di Semenanjung Gaza yang dikepung menggesa perjanjian antara Amerika Syarikat (AS) dan Agensi Pertubuhan Bangsa-Bangsa Bersatu (PBB) Untuk Pelarian Palestin (UNRWA) dibatalkan, atas dakwaan melanggar hak mereka.

Ratusan warga melakukan demonstrasi di hadapan ibu pejabat UNRWA semalam, menggesa untuk mengakhiri Rangka Kerja Kerjasama – yang ditandatangani antara Jabatan Negara AS dan UNRWA.

Mereka melaungkan slogan mengatakan rangka kerja “membatalkan hak kembali bagi pelarian”.

Peserta juga memegang sepanduk bertuliskan: “Kami menolak sepenuhnya perjanjian antara AS dan UNRWA,” dan “Hak kembali adalah konsisten; kami tidak akan berputus asa. “

Rangka Kerja Kerjasama adalah perjanjian yang ditandatangani antara AS dan UNRWA untuk tahun 2021 hingga 2022 yang meminta agar dana dilanjutkan kepada agensi pelarian, selepas dihentikan oleh pemerintahan bekas Presiden AS, Donald Trump.

Menerusi rangka kerja yang ditandatangani pada bulan Julai, AS membayar dana tambahan kepada UNRWA sebanyak A$135 juta (RM564.10 juta).

“Tidak ada sumbangan oleh AS yang akan diberikan kepada UNRWA, kecuali dengan syarat UNRWA mengambil semua langkah bagi memastikan tidak ada bahagian dari sumbangan AS yang akan digunakan untuk memberikan bantuan kepada mana-mana pelarian yang menerima latihan ketenteraan,” katanya.

Kerangka ini juga termasuk memantau kandungan kurikulum sekolah Palestin.

Kesepakatan itu mencetuskan gelombang kemarahan dan menarik kritikan dari rakyat Palestin yang menganggapnya sebagai ‘ancaman’ terhadap hak-hak pelarian Palestin dan ‘perubahan serius dalam visi UNRWA’. – Agensi


Hampir AS$670 juta dipindah ke akaun peribadi Najib: Pegawai bank

KUALA LUMPUR, 16 Zulkaedah 1443H, Khamis — Seorang pegawai bank hari ini memberitahu Mahkamah Tinggi bahawa hampir AS$670 juta dipindahkan ke dalam akaun peribadi Datuk Seri Najib Tun Razak, melibatkan lima transaksi antara 2011 hingga 2013, termasuk dana daripada Putera Faisal Turkey Al-Saud.

Pengurus Bahagian Unit SWIFT di Ambank (M) Berhad, Wedani Senen, 48, berkata, kesemua transaksi itu melibatkan akaun bekas perdana menteri itu, berakhir dengan nombor 694.

Saksi pendakwaan ke-29 itu berkata, wang berjumlah AS$20 juta dimasukkan ke dalam akaun Najib bernombor 694 oleh Putera Faisal melalui dua transaksi pada 24 Februari 2011 dan 14 Jun 2011.

Saksi itu juga mengesahkan bahawa pada 30 Oktober 2012 dan 19 Nov 2012, sebanyak AS$4,999,988 dan AS$24,999,988 dipindahkan daripada Blackstone Asia Real Estate Partners (syarikat milik sekutu ahli perniagaan dalam buruan Low Taek Jho atau Jho Low iaitu Eric Tan) ke dalam akaun Najib.

Mahkamah juga diberitahu bahawa AS$620 juta dipindahkan ke dalam akaun Najib daripada Tanore Finance Corp pada 22 Mac 2013.

Beliau berkata demikian ketika membacakan pernyataan saksinya pada perbicaraan kes Najib berhubung penyelewengan dana RM2.3 bilion daripada 1Malaysia Development Berhad (1MDB).

Pada prosiding sebelah pagi, pakar undang-undang bagi Polisi Perniagaan di Unit Polisi Perniagaan Lembaga Perkhidmatan Kewangan Labuan (LFSA) Mohamed Fairudz Mohd Hanif, 38, mengesahkan bahawa dua syarikat iaitu Good Star Limited dan PetroSaudi International Limited (PSI) yang menerima dana sebanyak US$1.83 bilion daripada 1MDB di antara 2009 dan 2011, masing-masing telah dibubarkan pada 2014 dan 2015.

Good Star Limited yang dimiliki oleh Jho Low dibubarkan pada 2 Mei 2014, manakala PSI yang dimiliki warga Arab, Tarek Obaid dibubarkan pada 8 April 2015.

Mohamed Fairudz berkata, pihaknya menerima maklumat itu daripada Seychelles Financial Services Authority (Seychelles FSA), selepas LFSA menerima permohonan daripada Suruhanjaya Pencegahan Rasuah Malaysia (SPRM) untuk mendapatkan maklumat dari empat buah negara pesisir bagi kes 1MDB.

“Negara-negara tersebut adalah British Virgin Island, Seychelles, Caracao dan Cayman Island. SPRM yang mewakili kerajaan Malaysia memohon kepada LFSA bagi mendapatkan maklumat berhubung Good Star Limited dan PSI yang didaftarkan di kepulauan Seychelles,” katanya.

Saksi pendakwaan ke-28 itu berkata, susulan itu, beliau telah menghantar satu surat bertarikh 10 Ogos 2018 kepada Ketua Pengarah Eksekutif, Seychelles FSA dan juga kepada Supervision Manager, Seychelles FSA dan jawapan daripada pihak Seychelles FSA diterima selepas dua bulan permohanan itu dibuat.

Beliau berkata, menurut pihak Seychelles FSA, kedua-dua syarikat itu yang berada di dalam daftar syarikat Syechelles FSA mempunyai alamat perniagaan yang sama dan menggunakan ejen pendaftaran syarikat yang sama iaitu Vistra (Seychelles) Limited (sebelum ini dikenali sebagai Offshore Incorporations (Seychelles) Limited).

Sebelum ini, bekas Ketua Pegawai Eksekutif 1MDB Datuk Shahrol Azral Ibrahim Halmi memberitahu mahkamah bahawa US$1.83 bilion dana 1MDB disuntik ke dalam PSI dan Good Star Limited.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung Isnin ini. – Bernama


Berbalah pasal jawatan PM ketika COVID-19 kerja mengarut

KUALA LUMPUR, 11 Jamadilakhir 1442H, Ahad – Presiden PAS Datuk Seri Abdul Hadi Awang menyifatkan perbalahan mengenai jawatan perdana menteri ketika negara berdepan pandemik COVID-19 sebagai perbuatan mengarut dan tidak peka dengan kesusahan yang dihadapi rakyat.

Beliau berkata perbalahan itu hanya mengganggu usaha membantu rakyat yang terkesan oleh penularan pandemik tersebut, justeru harus dihentikan.

“Perkara yang tak patut kita buat pada masa ini, berbalah siapa nak jadi perdana menteri, nak lantik siapa perdana menteri.

“Suasana sebegini (ketika COVID-19) nak berbahas perkara itu (jawatan perdana menteri), nak cukup undi Parlimen, ini semua kerja-kerja mengarut. Tidak peka dengan wabak yang menimpa rakyat, ini mesti ditolak dan dicegah,” katanya dalam ucapan penangguhan webinar Proklamasi Darurat: Apakah Satu Keperluan? secara dalam talian di sini hari ini.

Dalam pada itu, Abdul Hadi berkata antara sebab perisytiharan darurat dibuat segera ialah bagi mengelakkan berlaku kemudaratan lebih besar di negara ini.

“Ada orang kata kenapa tidak dibincang dahulu, kita kena sedar bahawa darurat ini mudarat yang datang dengan segera, yang mesti dibendung dengan serta-merta, tidak boleh dibincang,” katanya, menambah ada perkara yang boleh dibincangkan ketika darurat seperti tempoh tamat pelaksanaannya.

Pada 12 Januari lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak COVID-19 di Malaysia.

Seri Paduka memberi perkenan tempoh pelaksanaan darurat itu atau hingga ke suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan. – Bernama


Masjid diserang 5 maut, 40 jemaah diculik di Nigeria

ABUJA, 7 Rabiulakhir 1442H, Isnin – Sekurang-kurangnya lima jemaah terbunuh dan 40 yang lain diculik ketika lelaki bersenjata menyerang sebuah masjid di barat laut Nigeria, lapor Agensi Anadolu, memetik laporan media tempatan pada Ahad.

Serangan oleh kumpulan bersenjata itu berlaku di sebuah masjid di negeri Zamfara dan Imam masjid tersebut antara yang dilaporkan diculik.

Jurucakap Polis Negeri Zamfara, Muhammed Shehu berkata pasukan keselamatan dihantar ke wilayah itu bagi menjalankan siasatan.

Di bahagian barat laut negeri itu pertelingkahan sering berlaku antara penternak dari kalangan masyarakat Fulani, satu daripada etnik terbesar di Afrika Barat, dan suku-suku lain yang berpindah-randah.

Fulani, yang berhijrah ke selatan untuk mencari padang ragut buat ternakan mereka, mendakwa petani di kawasan itu cuba mencuri ternakan dan menyerang orang-orang mereka.

Kumpulan bersenjata adakalanya mengambil kesempatan di sebalik konflik itu dan mengatur serangan.

Hampir 2,000 orang kehilangan nyawa di rantau ini dengan ribuan yang lain hilang tempat tinggal. Selepas menandatangani perjanjian “mengakhiri permusuhan” antara beberapa kumpulan bersenjata pada Ogos 2019, lebih 2,000 anggota meletakkan senjata mereka. – Bernama


Fahami peranan Agong elak hinaan terhadap institusi diraja

BANGI, 15 Muharram 1443H, Selasa – Rakyat perlu memahami realiti dan fakta bahawa sistem pemerintahan beraja atau sistem kesultanan adalah asas dalam peradaban politik Malaysia.

Sekiranya jelas, semua akan lebih menghormati kerana memahami kuasa ‘surplus’ Yang di-Pertuan Agong dan Raja-Raja yang akan menyelamatkan negara jika berlaku krisis buruk seperti politik dan sosial.

Selain itu, fungsi Raja Berperlembagaan menjadi bertambah relevan apabila negara berhadapan pelbagai ancaman globalisasi melalui penyebaran teori modernisasi dan demokrasi ala Barat, yang menyebabkan berlaku pertembungan dengan nilai jati diri negara.

Pemegang Geran Kursi Raja-Raja Melayu Universiti Teknologi MARA (UiTM), Dr Siti Sara Ibrahim berkata, dalam sistem Raja Berperlembagaan, Seri Paduka mempunyai peranan mengukuhkan keabsahan demokrasi dalam negara dan titah baginda mesti dijunjung.

“Ia bertepatan Perkara 32 Perlembagaan Persekutuan yang mengisytiharkan Yang di-Pertuan Agong Ketua Utama Persekutuan dan hendaklah diberi keutamaan daripada segala orang dalam Persekutuan.

“Oleh itu, amat penting untuk semua pihak faham dan menghayati serta menghormati peranan serta fungsi Yang di-Pertuan Agong dan juga Raja Berperlembagaan, demi mengelak ancaman dan penghinaan terhadap institusi diraja,” katanya menulis di Berita Harian hari ini.

Beliau menegaskan bahawa semua pihak perlu sedar Raja Berperlembagaan adalah manifestasi pembentukan semangat patriotik kebangsaan yang kekal relevan hingga hari ini.

Katanya, Al-Sultan Abdullah Ri’ayatuddin Al-Mustafa Billah Shah sebelum ini pernah menjelaskan bahawa Majlis Raja-Raja Melayu akan sentiasa bertindak sebagai Raja Berperlembagaan berlandaskan Perlembagaan Persekutuan termasuk dalam menghadapi kemelut politik negara kini.

“Dengan menghormati setiap titah, ini sahaja cara kita menunjukkan kesetiaan kepada Raja dan mengangkat Rukun Negara.

“Sebagai rakyat Malaysia yang berikrar kepada Rukun Negara dan mengucapkan Kesetiaan Kepada Raja dan Negara, haruslah bukan sahaja tahu mengungkap, tetapi menghayatinya dalam aktiviti harian terutama apabila mendepani kemelut pentadbiran, pemerintahan mahupun perpaduan dan jati diri,” katanya.


Pasar malam, kedai gunting rambut, pusat cuci kereta dibenar mulai esok

KUALA LUMPUR,  22 Jamadilakhir 1442H, Khamis  – Pasar malam, kedai gunting rambut dan pusat cuci kereta dibenar beroperasi semula dengan prosedur operasi standard (SOP) yang ketat mulai esok, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, keputusan itu dibuat setelah dinilai dari segi risiko dan jumlah kluster dihasilkan setiap aktiviti perniagaan itu.

“Setelah berbincang dan melihat tiada kluster baharu oleh ketiga-tiga aktiviti perniagaan ini, maka mesyuarat setuju untuk luluskan (beroperasi semula),” katanya pada sidang media mengenai perkembangan Perintah Kawalan Pergerakan (PKP) di sini, hari ini.

Beliau yang juga Menteri Pertahanan berkata pasar malam dibenar beroperasi dari 4 petang hingga 10 malam dengan memastikan jarak satu meter antara setiap gerai, laluan keluar masuk yang berbeza, dan ada pengawasan oleh RELA untuk memantau pergerakan pengunjung.

Bagi kedai gunting rambut dan salon, beliau berkata, ia dibenarkan beroperasi sehingga 10 malam namun hanya perkhidmatan gunting rambut dibenarkan.

“Rawatan muka dan lain-lain untuk kecantikan tidak dibenarkan dan SOPnya juga ketat iaitu petugas mesti pakai pelindung muka dan lebih baik kalau ada pelitup muka (bersekali), apron digunakan mesti dipakai buang, setiap pelanggan satu apron dan sarung tangan perlu dipakai oleh petugas yang menggunting rambut.

“Begitu juga dengan gunting dan sikat mesti dicuci dengan air panas sebelum digunakan untuk pelanggan baharu. Pusat cuci kereta juga dibenar beroperasi sehingga 10 malam,” katanya.

Ismail Sabri turut memberi bayangan lebih banyak aktiviti termasuk sukan dan rekreasi seperti gim dan kejohanan sukan berimpak tinggi, selain sektor peruncitan akan diberi kelonggaran namun ia tertakluk kepada penilaian risiko dan pandangan daripada Kementerian Kesihatan Malaysia (KKM).

Ini, katanya, selepas Kementerian Belia dan Sukan (KBS) serta Kementerian Perdagangan Dalam Negeri dan Hal Ehwal Pengguna (KPDNHEP) masing-masing mengemukakan cadangan kepada mesyuarat khas hari ini.

“Kami teliti setiap perkara dibentangkan sama ada KPDNHEP dan KBS. Kami akan kaji dan setiap kajian kami pastinya akan dapat pandangan daripada KKM dan mereka akan buat penilaian risiko dan berdasarkan kluster baharu yang wujud daripada setiap aktiviti yang dicadangkan.

“Sekiranya KKM berpandangan risiko tidak tinggi dan daripada data tidak tunjukkan kluster-kluster baharu dihasilkan maka ada kemungkinan kami akan luluskan,” katanya. -Bernama


Kebajikan pekerja ekonomi gig antara manifesto calon Pejuang Bangi

Oleh Athirah Huda Zalhe

BANGI, 11 Rabiulakhir 1444H, Ahad – Isu kebajikan dan keperluan perlindungan sosial pekerja di dalam sektor ekonomi gig menjadi salah satu fokus bagi calon Parti Pejuang Tanah Air (Pejuang) di Parlimen Bangi, Annuar Salleh dalam kempennya pada Pilihan Raya Umum Ke-15 (PRU15).

Beliau berkata, isu kebajikan pekerja ekonomi gig kini perlu diberi perhatian memandangkan pembabitan sektor itu dilihat semakin rancak di kawasan bandar seperti Bangi, khususnya dalam kalangan golongan muda.

Annuar berkata, situasi pandemik yang berlaku dua tahun lalu telah memacu sektor ekonomi gig khususnya di kawasan bandar, sebagai peluang menjana pendapatan bagi rakyat.

“Dan kita sedia maklum, di Bangi ini juga kita lihat ramai pekerja ekonomi gig membabitkan penghantar makanan seperti Food Panda dan Grab Food serta beberapa lagi syarikat lain yang menawarkan perkhidmatan sama yang tumbuh seperti cendawan selepas hujan.

“Atas sebab itu, kita melihat keperluan terhadap sebuah polisi kebajikan dan perlindungan sosial kepada mereka seperti caruman Perkeso, KWSP dan insurans berkaitan,” katanya kepada Ismaweb.net, hari ini.

Pada masa sama, beliau turut memahami keluhan masyarakat setempat terhadap masalah kesesakan yang kerap berlaku di sekitar Bandar Baru Bangi.

“Kita memahami mengenai keadaan kesesakan yang berlaku di Bangi, termasuk hal-hal lain termasuklah kos sara hidup serta kos bayaran yuran pengasuh bagi pasangan yang bekerja.

“Kos yuran asuhan anak di sekitar Bangi ini mencecah RM400 hingga RM600 seorang yang kita faham ia membebankan generasi belia hari ini, dan perkara itu juga antara isu yang kita pandang serius untuk warga Bangi,” katanya.

Justeru, beliau berharap pengundi di P102 Bangi boleh membuat penilaian dan memberi peluang kepada Pejuang mewakili penduduk kawasan itu dan mengangkat suara mereka ke Parlimen.

Annuar berdepan tujuh pencabar lain membabitkan Barisan Nasional (BN), Pakatan Harapan (PH), Perikatan Nasional (PN), Parti Rakyat Malaysia (PRM) dan tiga calon Bebas di kerusi Parlimen Bangi pada PRU15.